Esperantza horrekin eta hitz horiekin agurtu ditut hilabete hauetan egin ditudan lagunak. Amaitu da, bai, Estatu Batuetako egotaldia. Etxerako bidean, barrenak eskatzen dit gogoeta apur bat egiteko bizitakoari buruz, eta idazteko zerbait, blog honi merezi duen itxiera emateko.\nHilabete hauek balio izan didate, bertatik bertara ezagutzeko aurretik komunikabide eta filmen bidez hain presente dugun Estatu Batuetako gizartea. Lehenago egona nintzen, baina oraingoan oporraldi batean baino sakonxeago barneratzeko modua izan dudala uste dut, eta bertako jende ugari ezagutzekoa. Eta ezin dut ukatu, zapore gozoa geratu zaidala ia urte erdiz amerikar artean bizi ondoren.\nEzeren aurretik, jendearen eskuzabaltasuna eta berotasuna azpimarratuko nituzke. Askotan esaten da indibidualista dela oso gizarte estatubatuarra, bakoitza berera doala. Heldu berriari babesa ematen dion jendearekin topo egin dut, ordea, nik: denbora eskaintzen dizute, behar duzuna eskaintzeko erreparorik apenas duten, azalpenak eta argibideak emateko beti prest... Esango nuke abegikortasun horretan, euskal herritarrok baino urrats batzuk aurrerago daudela.\nEgia da, hala ere, indibidualista ere badela oso gizarte hau. Herritar arrunta gogor borrokatzera behartzen du inguruak. Familiaren babesa hala modukoa, erlatiboa dela iruditzen zait. Batetik, distantziagatik. Aurreko post batean argi geratu zen bezala, ohikoa da jaiotako ingurunetik, familiagandik aldenduta bizitzea eta herrialde honetan mutur batetik besterako distantziak itzelak dira. Norberak atera behar dituela eltzetik babak!\nGazteak oso gaztetan emantzipatzen dira, ikasle garaian, eta euren bizkar gain hartzen dute ikasketen ardura. Unibertsitate batetik bestera aldatu egingo dira prezioak, baino urtean ikasle batek 25 mila dolar behintzat behar izaten ditu karrera bat ikasteko. Mailegua izaten da, kasu gehientsuetan, diru hori lortzeko bidea. Ezagutu ditut lau urteko karrera ikasi ondoren, ito beharrean lanean dabiltzanak, 100 mila dolarreko maileguari buelta eman nahian.\nLangileek apenas duten urtean bi asteko oporraldia baino luzeagorik. Gaixotasun bajarik ez da existitzen, soilik kasu bakan batzuetan. Medikutara joateko lanorduak galduz gero, oporretatik kendu behar hori. Gaixoaldi luze bat tokatuz gero, berriz, ez da harritzekoa lanpostua galtzea, batez ere kualifikatuak ez diren postuetan.\nAdinean aurrera doazenak, aldiz, bakar antzean sumatzen dira. Zer esanik ez, bananduak badira. Gogoan hartu beharrekoa da gurean baino lehenago sartutakoa eta gehiago hedatutakoa dela dibortzioa.\nGure etxekoandre izan denaren kasua konta dezaket. 65 urte betetzear dagoen emakumea, eguneroko gastuei aurre egiteko zer asma jarduten dena, bizitzeko behar duen dirua nondik lortuko. Lanik apenas irteten zaion merkatu lehiakor honetan, soilik egun erdiko zerbait, tarteka. Bizimodua ateratzeko, bere etxearen zati bat alokatzen du, auzoko mutiko bat eskolatik jaso eta KUNG-FUra eramaten du, eta etxeko sotoan dituen traste arraroak Ebay atarian saltzen ditu.\nLagunarteak osatzeko, ordea, formula ederrak ere badituzte. Aukera izan dut “potluck” deitzen dioten afari-merienda bat baino gehiagotan parte hartzeko. Norbaitek bere etxean festa antolatu, lagun desberdinei dei egin, askotan elkar ezagutzen ez duen jendea norberaren etxean elkartu, bakoitzak jateko eta edateko nahi duena, edo ahal duena eraman, eta lagunarte aparta sortu. Topaketa horietatik lagun berriak eginda ateratzea ez da arraroa, fede eman dezaket. Lekutan dago hau Euskal Herriko koadrila formula itxi batzuetatik!\nHedatuta dagoen beste topiko bat, hanburgesak jan eta zilborrari begiratu besterik egiten ez dion gizartea dela estatubatuarra. Eta ez da egia. Egia da hanburgesa asko jaten dutela eta freskagarri gehiegi edaten dutela. Horren ondorioak, beste inork baino gehiago eurek sufritzen dituzte. Ikuste hutsak errukia ematen duen tamainako jendearekin topo egiten da kalean.\nEz da, ordea, egia erabat gizarte desmobilizatua denik. Ez zait niri behintzat hala iruditu. Gizarte mugimendu ugari daude eta jendeak denbora ugari eskaintzen du sinesten duen kausa horren alde. Direla ingurugiroaren defentsarako elkarteak, direla bakearen aldeko eta gerraren kontrako mugimenduak, osasun sistema hobetzeko borroka egiten dutenak, auzoko parkeak garbi izateko mugitzen direnak... Jende kritikoa ugari aurkitu dut hilabete hauetan, amerikar inperioa gainbeheran doala uste dutenak asko, aspalditxoan munduan barrena egin dituztenekin lotsatuta daudenak, eta euren izateari barre egiteko batere arazorik ez dutenak.\nUkatu ezin dena, gizarte oso kontsumista dela. Trastez josita bizi dira. Behar baino ontzi gehiago ditu sukaldariak, behar baino liburu gehiago intelektualak, eta behar baino arropa gehiago nerabeak. Aitortu behar zaie, ordea, gero badituztela horri buelta emateko keinu originalak. Beste inon baino bigarren eskuko denda gehiago ikusten da Estatu Batuetan eta oso ohikoak dira etxe atariko azokak, hasieran hainbeste harritu nindutenak. Urtean pare bat aldiz jartzen dituzte etxaurrean salgai, behar ez dituzten trasteak. Gehiegizko kontsumismoak eragindako fenomenoa izan arren, iruditzen zait positibotik ere baduela zerbait: Auzokidearen hondarrak hartu eta haiek erreparorik gabe berrerabiltzea interesgarria da.\nPerfektua izatetik urruti dagoena da gizarte estatubatuarra, baina zein gizarte dago horretatik gertu?\nEz dakit hurrengo noiz bueltatuko naizen, baino nahi nuke bueltatzea. Eta nahi nuke hemen ezagutu ditudanek ere Euskal Herrira bisitan etortzea. Uste dut horretarako grina apur bat sortu diedala.\nBlog honetan idatzitakoak irakurtzen jardun duzun horri, berriz, eskerrik asko. Eta lagun amerikarrei esan diedana zuri ere: See you soon!\nEgilea: Iñaki en 4:03 No hay comentarios: Lotura sarrera honetara\nPortland, AEBetako abangoardia berdea\nPizza bakoitzak 12 dolar balio du Red eta Squishen saltokian. Pizza bila oinez edo bizikletan doazenei, ordea, dolar bat merkeago saltzen diete. Detaile txikia da, baina nahiko esanguratsua, Portlanden (Oregon, AEB) ingumenaren inguruan nolako jarrera duten erakusten baitu.\nLehenengo postuan ageri da Sustainlane elkarte ospetsuak egindako Amerikako Estatu Batuetako hiri berdeen sailkapen zerrendan. Grist ingurumenari buruzko aldizkari entzutetsuak, berriz, bigarren jarri du Portland mundu guztiko hiriak kontuan hartzen dituen zerrendan, Reykjaviken (Islandia) atzetik, ingurumena zaintzeko neurri eraginkorrak hartu dituelako.\nHonela hasten da Berria egunkarirako idatzitako erreportajea. Hemen irakur dezakezu osorik.\nEgilea: Iñaki en 8:50 No hay comentarios: Lotura sarrera honetara\nAmy Goodman: "Kazetariak ezin du gobernuaren gezurrak errepikatzen jardun, mundua esplikatu behar du"\nEz neukan Amy Goodmanen berririk Estatu Batuetara etorri aurretik. Gai zehatz batzuen inguruan informazio bila ari nintzela agertu zitzaizkidan, lehenengoz, bere artikuluak. Irakurritakoa gustatu eta hark eraman ninduen gehiago arakatzera.\nAEBn erreferentzia bihurtuta dago pentsalari eta herritar kritikoen artean. Kazetaritza molde interesgarria egiten du, independentea, media talde handien menpe ez dagoena eta era askotako gizarte mugimenduen oihartzuna biltzen duena.\nEgunotan, berriz, Kopenhagen da, klima aldaketari buruzko goi bilera jarraitzen. Batera eta bestera dabilen bitartean, bateko eta besteko irrati/telebista kate independenteez baliatzen da egunero ikus-entzuleekin duen hitzordura xuxen iristeko.Democracy Now! programan jarraitzen dute ia egunero milaka ikus-entzulek.\nPacifica Radioren bidez hedatzen da irrati programa, baina internet bidez emititzen den telebista saio ere bihurtuta dago. 800 emanaldi betetzear da Goodmanen ekoizpena.\nEskarmentudun kazetari honek “Breaking the sound barrier” (soinuaren muga apurtuz) liburua eman berri du argitara. Herrialdeko punta desberdinetan eman ditu hitzaldiak, liburua aurkezteko, eta bide batez gaurkotasunari buruzko irakurketa eginez.\nBarrutik eta ozen hitz egin du Goodmanek ordu eta erdi inguruko solasaldian. Portlandeko Bagdad antzokian entzule dituenek adi jarraitu dute. Hedabideak eta kazetaritza ofizioa izan ditu batez ere hizpide, eta puntako bi gairen aurrean hauek duten ardura: klima aldaketaren auzia eta AEBko osasun erreforma.\nGrinaz jardun du medio ofizialek zabaldu eta inork gutxik zalantzan jartzen dituzten gezur eta egia erdien inguruan. Aipatu gabe uzten dituzten horien inguruan ere bai.\nOsasun erreforma zalapartatsuari buruz, iragan hurbilera begiratu eta gauza bat gogoratu nahi izan du: Barak Obama senataria “single payer” sistemaren aldekoa zen, gobernuak ordaindutako osasun sistema doakoaren aldekoa. Barak Obama presidenteak hori ahaztu egin omen du. Atzetik azpimarratu duena: medio ofizial guztiek baztertu egin dute hasieratik “single payer” sistema eta ez dute kuestionatu Obamaren jarrera aldaketa.\nOsasun sistemak gizalegea galduta duela salatu du. Berriki, amaren heriotza bizitzea tokatu zaio Goodmani, eta haren gaixotasunak iraun bitartean ospitaletako giroaz jabetzeko modua izan du. Medikuek ez dutela gaixoekin egoteko denborarik dio, eta okerragoa dena, senitartekoek ere ez dutela gaixoarengandik gertu egoteko denborarik. Bizitzako azken urratsean bost gauza esan nahi omen ditu hiltzera doanak: “eskerrik asko”, “barka iezadazu”, “barkatzen dizut”, “maite zaitut” eta “agur”. Sarritan ez omen da hitz horiek esateko paradarik egoten.\nEtxe Zuriko paretak gorritzeko moduko datuak ere eman ditu: urtean 45 mila lagun hiltzen dira Estatu Batuetan, osasun arretarik jasotzen ez dutelako. “Hori terrorismoa da!” salatu du ozen Goodmanek. Bestalde, Afganistanen urtean hiltzen diren soldaduak baino gehiago dira osasun arretarik gabe hiltzen diren armadako beteranoak.\nBehin uniforme kontuak aipatuta, ez du azaldu gabe utzi nahi izan, oraintsu, Texaseko Fort Mason base militarrean gertaturiko hilketa. 13 soldadu hil zituen beste soldadu batek. Goodmanek atera nahi izan du beste amerikar komunikabideetan agertu ez dena: bere buruaz beste eginda, azkenengo 6 urteetan 67 soldadu hil dira base horretan. Urtean, 10etik gora. Datu horiek inork aipatu ez izana salatu du Goodmanek.\nBerotzen ari den lurraz...\nKlima aldaketaren inguruko kezka erakutsi du Goodmanek hitzaldiko zati mardul batean. Neurri eraginkorrak lehenbailehen hartu behar direla esan du, eta neurri horiek hartzeko esk\natzea herritarren zeregina dela.\nMaldiva uharteetako lehen ministroak oraintsu egindakoa gogoratu du: klima aldaketaren aurkako ekintza-egun globalean, urriaren 24an, gobernu bilera ur azpian egitea, oxigenodun bonbona eta guzti. Neurri eraginkorrik hartu ezean Maldivetan hala bizitzen ikasi beharko dutela salatu nahi zuen hartara.\nKopenhageko goi bilera garrantzitsu jo du. Uste du munduko herrialde nagusienek lidergoa hartu behar dutela arazo larri honen aurrean. Etxean, AEBko Senatuak lehenbailehen onartu behar omen luke energiari buruzko lege proiektua, emisioak murriztea ekarriko lukeena. Hori bai, gogoratu du petrolio konpainiek egunean ehunka mila milioi dolar jartzen dituztela mahai gainean hori galarazteko.\nObamari garrantzia historikorik ez dio kendu Goodmanek, baino eman dioten Nobel Sariagatik harridura ere ez du ezkutatu.\nMundua eta mundukoak esplikatu\nHerritarrei gogoratu nahi izan die, batez ere, momentua aprobetxatu beharra. Iritzia emateko unea dela azpimarratu du. Jendeak iritzia eman behar duela, jendaurrean erakutsi behar duela. Horrek egiten omen duelako handi, demokrazia. Gaur egun, AEBko medio handiek, ez dutela gehiengoaren iritzia islatzen, hori uste du kazetariak.\nGogoratu nahi izan ditu amerikarren historian garrantzia handiko izan diren bi ekintzaile: Susan D’Anthony, emakumeen sufragio eskubidearen aldeko borrokalaria, eta Frederick Douglass, abolizionista eta afroamerikarren eskubideen aldeko ekintzailea. Hedabideek haiek egindakoak gogoratu behar lituzketela dio Goodmanek eta toki egin behar lieketela gaur egun haien antzeko bidea egiten ari direnei ere. Gizarte mugimenduetan egiten den lana erabakigarria dela dio, eta eurek lortutakoa onuragarria izango dela etorkizunean. Medio handiak horri buruz ez aritzea ez zaio bidezko iruditzen.\nKazetarien lana jendeari pentsaraztea dela aldarrikatzen du Goodmanek. Mundua esplikatzea. Komunikabideek gobernuaren gezurrak errepikatzea eta haiei haizea ematea ezin dela onartu dio. Zerbait gehiago eskaini behar dela. Azken helburua dela jendeak beldurra kentzea disidente izateari, horrek egiten omen gaituelako guztiok handi.\nEgilea: Iñaki en 12:51 No hay comentarios: Lotura sarrera honetara\nEtiketak: kazetaritza amy goodman\n"Ni ez naiz hemengoa"\nDeena New Yorken jaio zen, baino aspalditxo utzi zuen jaioterria. San Frantziskon bizi izan da, eta orain, Portland du bizileku. Mutil lagunarekin bizi da. Michigangoa da hura.\nKen ere Portlanden bizi da. Bakarrik. Jaioterria erdialdean du, ordea. Gero New Jersey eta New York izan zituen bizileku, baina badira bost bat urte Ipar mendebaldera joan zela.\nBoisen bizi da Brian, baina New Yorkekoa da. Dan ere Idahoko hiriburuan bizi da, baina Arizonan jaio zen.\nJacksonen, Arizonan bizi da Felipe, baina New Mexikokoa da jatorriz.\nAzkenengo dozena bat urtetan Seattlen bizi da Mike, izatez Connecticutekoa den arren.\nSalt Lake Cityn, Utahn bizi da George. Jaio, ordea, Ohion jaio zen. Misurikoa den Sally emaztearekin bizi da. Datorren urtean, Austinera, Texasera doaz bizitzera.\nSan Frantziskon bizi da Morgan. Eta han jarraitzekotan dago, hura. Baina jaioterria, urruti du. Londonen jaio zen, eta Estatu Batuetako hiri desberdinetan bizi ondoren heldu zen Golden Gatearen hirira.\nEz dakit hilabete hauetan guztietan ezagutu dudan jaio edo hazitako hirian bizi den amerikarrik.\nEgilea: Iñaki en 9:42 No hay comentarios: Lotura sarrera honetara\nAmuma says no!\nEgunen batean amumak esan omen zuen ezetz, eta ezezko hori gogorarazi diote makina bat bider!\nEuretako inor ez da Euskal Herrian jaiotakoa. Denak Atlantikoaren alde honetan jaio ziren, Pazifikotik gertuago, gainera. Euren kontzertua, ordea, panderoa astinduz eta txanpon baten truke kantatzen zuen gizonaren istorioarekin hasi dute.\nBeste hiri estatubatuar askotan bezala, Boisen ere bereziak izaten dira hileroko lehen ostegunak. Erdiguneko denda, ostatu eta bestelako negozioen jarduna bultzatzeko eskaintza bereziak eta ekitaldi kulturalak antolatzen dituzte. Eta Boiseko beste bazterretan bezala, Basque Block-ean, nabarmena da hori.\nLeku ona ostatu-tabernan, hitzordua. Batzuk afalduta agertu dira, beste batzuk kroketak eta txorixoa jan bitartean hasi dira trikiti doinuak entzuten. Amuma says no taldea jaiaren erantzule. Euskal Herriko jai martxosoenen inbidiarik gabeko erromeria prestatu dute. Dantzari faltarik ere ez dago. Kalimotxoa, berriz, erdi prezioan, okasioak ere halaxe eskatzen baitu.\nAmuma says no taldeak, dagoeneko bi disko grabatu ditu, biak ere euskal kantu ezagunen bertsio partikularrak. Lehenengoa, “Frontoitik kalera”. Taldearen izaeraren deskribapen literala da izenburua. Amuma Says no taldeak Boiseko frontoian egiten baititu entseguak astero, eta handik egin baitute plazarako jauzia.\nBigarren diskoa, euren hitzordu finkoari erreferentzia egiten diona, “First Thursdays”. Hileroko lehen ostegunen ospakizunak eman die izenburu honetarako aitzakia.\nBoisetik kanpo ere izan da aukerarik euren plaza-giroa bizitzeko. Reno, Elko, Bakersfield, Seattle... Toki ugaritara joan dira, tokian tokiko euskal jaiak girotzera.\nHiru urte pasako ibilbideak sendotu egin du taldea. Jendearen aldetik jasotzen duten erantzunak, berriz, indartu. Erronka berriak hartzeko adina indar eman die: hasita daude euren kantu propioak egiten, beste musikari batzuen doinuak moldatzeari utzi gabe.\nEuskal sustraietatik abiatuta hazitako taldea da Amuma says no, berrikuntza eta moldaketei irekita dagoena, eta Amerikaren zati bat arima euskaldunez betetzen segitzeko bokazio sendoa duena.\nEgilea: Iñaki en 14:48 No hay comentarios: Lotura sarrera honetara\nMortzila dinner (II)\nBoiseko euskal etxean odolosteak egin dituzte urteroko moduan. Berrian argitaratutako artikuluaren osagarri ondorengo bideoa.\nEgilea: Iñaki en 21:17 No hay comentarios: Lotura sarrera honetara\nMortzila dinner (I)\nKaletik hartzen da usaina. Grove kaleak eta seigarrenak bat egiten duten tokian, Amerikan beste inon topatzea zail den usaina nabari da. Euskal etxeko eskailerak jaitsi eta sukaldera gerturatu ahala, odoloste usain hori sendoago bihurtzen da.\nOstegun eguerdia izateko zalaparta dezente dago Boiseko euskal etxean. 30 lagunetik gora, atzera eta aurrera. Goizetik lanean hasita batzuk. «Seietarako hemen ginen. Odolosteak egiten zazpiak aldera hasi gara, baina gauzak prestatzen lehenago», dio Ben Goitiandiak.\nHorrela hasten da Berria egunkarirako idatzitako kronika. Hemen ikus dezakezu, argazki eta guzti.\nEgilea: Iñaki en 23:03 No hay comentarios: Lotura sarrera honetara\nEtiketak: berria kronika boise euskaldunak odolosteak\nAldi berean bi gauza egitea ez da soilik amerikarren kontua. Hemen, ordea, beste inon baino nabarmenagoa dela esatera ausartuko nintzateke. Gidatu bitartean kafea edatea, kalean oinez doazela hamburgesari kosk eta freskagarriari zurrut egitea, telefonotik hitz egin bitartean kutxazainetik dirua ateratzea, eta…\nEgilea: Iñaki en 21:50 No hay comentarios: Lotura sarrera honetara\nBada gutxienez hilabete hiri honetako kale eta etxe-atariak kalabazek okupatu dituztela. Besterik ez da ikusten bazterretan. Lehenengo, supermerkatu eta dendetan ikusi nituen pila itzelak. Kalabazaz betetako kaxa erraldoiak.\nGero, pilo haiek husten hasi ziren neurrian, etxeetako atarietan agertu ziren kalabaza horiek, baina eraldatuta.\nBeste asko bezala, hau ere, eurengana egokitu eta gero eurena bezala esportatu duten tradizioa dute estatubatuarrek. Jatorria, ordea, Eskozian eta Irlandan du kalabaza protagonista bihurtu duen jai honek.\nZelten artean bizi omen zen Jack izeneko nekazari xuhur bat. Gaiztoa omen zen gizona, eta beldurtuta omen zituen inguruko denak. Luzifer deabrua bera ere joan omen zitzaion zitalkeria zenbaterainokoa zuen neurtzera. Eta baita ederki neurtu ere!\nEseri omen ziren elkarrekin tabernan biak, eta majo edandakoan Luziferrek aitortu zion Jacki bere bila joana zela hara, egindako gaitzengatik infernura eraman nahi zuela berekin. Jackek, zuhur, azken desio bat eskatu nahi ziola: elkarrekin edatea azken tragoa tabernan. Deabruak, baietz. Tragoa edandakoan, ordea, komeria galantak, bietako inork ez baitzuen dirurik tabernako zorra ordaintzeko. Erronka bota zion orduan Jackek deabruari: Benetan halako ahalmentsua bazen bihur zedila txanpon eta ordain zezala berak zorra. Esatea nahikoa izan zuen, Luziferrek hura egiteko. Jack bizkorrak, orduan, ordaintzeko erabili ordez deabru txanpondua poltsikoan sartu zuen, zilarrezko gurutze baten alboan. Hura jasan ezinda, deabruak ateratzeko mesedez handik... Jack xuhurrak, baietz, baldin eta urtebetean bakean uzten bazuen. Deabruak, tratua onartu noski.\nUrtebeteren buruan itzuli zen Luzifer bere mendeku gosea asetzera. Jackek oraingoan ere asmatu zuen, ordea, trikimailua. Joango zela berekin infernura, baino mesedez, arbolatik lor ziezaiola sagar bat, azken otordua egiteko.\nAzken desio hori ukatzea larregi irudituta, igo zen arbolara deabru inozoa eta orduan urratu zuen gurutze bat nekazariak arbolaren azalean. Hura jasan ezinda, Luziferrek berriz onartu behar izan zuen nekazariaren tratua: Utziko ziola alde egiten, 10 urtean berriz aurrean agertzen ez bazitzaion.\nHamar urte horiek igaro baino dezente lehenago hil zen Jack nekazari xuhurra. Zerura ate-joka agertu zenean, segituan bidali zuen San Pedrok etorritako bidetik, bizitzan izandako portaera zikoitzek zeruko aterik ez ziotela zabalduko esanez.\nInfernura joan zenean ere ongietorririk ez zioten egin, Luziferrek gogoan baitzituen egin zizkionak. Hustutako arbi batean kandela bat sartu, eta batera eta bestera ibiltzera kondenatu zuten, inon tokirik aurkitu ezinda, Jack koitadua.\nErabat pagano bihurtuta egon arren, Halloween egunak oinarrizko loturak ditu zelten sineskerekin eta kristauen Domusantu egunarekin. Egun horretan, hildako eta bizidunen arteko ateak irekita daudela diote. Eskozia eta Irlandan errotutako istorio hau, Iparramerikara ekarri zuten etorkinek, eta hemen hartu du, azkenean, beste inon baino indar gehiago. Garai bateko arbiaren ordez, kalabaza mardulak erabiltzen dituzte orain eguna ospatzeko. Irlandar etorkinei, XIX. mendean etorri zirenean, zail egin zitzaien Amerikan arbiak aurkitzea. Kalabazak, aldiz, erruz topatu zituzten, udazkenean izaten baita uzta. Gainera, errazagoa da kalabazak zulatu eta eraldatzea.\nBihar, Jack xuhurrak Luziferri egiten zion bezala, trick or treat, tratua edo azpijokoa proposatuz etxez etxe ibiliko dira haurrak. Azpijokoen beldur, tratua aukeratuko dute bizilagunek, eta karameluz beteko dituzte neska mutikoen poltsikoak.\nEgilea: Iñaki en 20:45 No hay comentarios: Lotura sarrera honetara\nEtiketak: halloween kondairak\nAspalditxoan hainbeste jende bakarrizketan ikusi gabe nengoen. Esatera ausartzen naiz, beste inon baino jende gehiago ikusi dudala bakarrizketan Estatu Batuetako kaleetan.\nEz naiz ari telefonoaren aurikularra belarrian sartu, eta zintzilik daramaten kable bati hizketan ari direnekin. Horietakoak ere asko sumatu ditut, baino beste bakar-hizlari batzuei buruz ari naiz.\nAurrean inor –fisikorik- izan gabe hitz egiten duten horiek ditut gogoan. Egundokoak eta bi aritzen dira esaten norbait alegiazkoari, edo agian erreala izan arren, aurrean ez dutenari. Gehientsuenetan, haserre antzean.\nBuruko osasunaren institutu nazionalak emandako datuen arabera, urtero, estatubatuarren laurdena pasatxok buruko gaitzen bati aurre egin behar izaten dio. Gaitz larriak pairatzen dituztenak gutxiago dira, noski, herritarren %6 inguru.\nBeste erakunde baten datua ere, esanguratsua: Buruko osasunaren informazio zentroak dio, tratamendurik jasotzen ez duten gaixoen hurrengo etxea kalea bihurtzen dela. Kalean ikusten diren etxegabeen ehuneko luze bat, erdia baino gehiago, buruko gaitzen gatibu dira. Eta euren gaixotasuna ez artatzeak, kalea uzteko modurik ez izatea dakar, kasu gehienetan. Ikerketa honek argi erakusten du.\nOsasun erreformaren aldeko mobilizazio batean, erizain batek larrituta kontatu zidan bere auzoko mutil gazte baten kasua. Bakarrizketan aritzen omen da, eguna joan, eguna etorri. Egunetik egunera hizketaldi luzeagoak egiten omen ditu, eta beldur zen erizain hau, inork hari behar duen tratamendurik eman ezean, luzatzen joango ez ote diren bakarrizketok.\nGaixotasun asko geratzen dira artatu gabe Estatu Batuetan, asko direlako osasun sistematik kanpo utzita daudenak. Jende askok isilean pairatzen ditu gaixotasun horien ondorioak. Buruko gaixoek, ordea, diskurtso zaratatsuekin erakusten dute oinazea.\nMaitasuna zabalduz gutxitan ikusi ditut, gehiago iruditu zait haserrea eta kexua dariela euren diskurtsoei. Ziurrenik bizitzan trabak jarri dizkieten horiekin haserre, lanik gabe utzi dituenarekin, etxetik bota dituen gurasoarekin, teilapea kendu dion banketxearekin, begiratu txarra bota dion bizilagunarekin…\nArrazoia dutenik, eta beste inork baino egia handiagoak esaten dituztenik, ordea, ez dut nik ukatuko.\nEgilea: Iñaki en 19:20 No hay comentarios: Lotura sarrera honetara\nEtiketak: osasuna bakarrizketak gaixoak\nEuskal produktuen azoka\nGlobalizazio garaiotan, askori txatxukeria irudituko zaie jarraian jartzera noana. Baina niri zirrara eragiten dit. Hunkitu egiten nau Euskal Herriko produktuak, dena delakoak direla, munduko beste puntan aurkitzeak. Badakit esportazioa oso gauza ohikoa eta hedatua dela Euskal Herrian, baina niri ohitzea falta, nonbait.\nUtahn lehenengo sorpresa. Ardo tanta batean pentsatzea ere ia bekatu den mormoien lurralde sakratuan, hantxe aurkitu behar euskal mahastien arrastoa. Debekatuta dago Utahko janari dendetan alkohola saltzea. Gasolindegi batzuek badute lizentzia garagardo apur bat saltzeko, baina hortik gorako denak estatuaren jabetzako “store” berezietan erosi behar.Luziferrekin tratua egiteko intentzio guztiarekin sartu ginen, bada, likore denda horretara. Eta mundu guztiko ardoen artean han agertu zen Bizkaiko Txakolina. Espero nuen Arabar Errioxako ardoren bat aurkitzea, baina harritu egin ninduen txakolinak.\nSan Frantziskok, Kalifornian, badauka mokorik finenak asetzearen fama. Gaizki jatearen fama ondo irabazita duten Ameriketako Estatu Batuetan, salbuespena izan omen liteke Golden Gatearen hiria. Alcatraz irlarako ferryak irteten diren Embarcadero famatua josita dago luxua gustuko dutenentzako denda, jatetxe eta tabernaz. Luxu zaleak ere gutxi dutela nonbait tontotik eta, ondorioz, aitzakia gabekoak dira jatekoak eta edatekoak. Bertan dago soilik gaztak saltzen dituen postu bat. Mundu guztiko gaztak, mota guztietakoak aurki daitezke. Tartean, noski, Idiazabal gazta. Euskal Herrian baino garestixeago zegoela esango nuke.\nLehen aldi horietako “emozioa” gaindituta, Portlanden, supermerkatuko apaletan Bermeon kontserban jarritako atuna eta Ondarroan lataratutako antxoak aurkitzea tokatu zitzaidan.Taberna bateko kartan (hemen tabernarik ziztrinenak ere karta dauka ohiko edarientzat), berriz, han non irakurtzen dudan: “Kalimotxo”!. Utah-n txakolina aurkitzeak baino gehiago harritu ninduen honek.\nIzenaren eta prezioaren azpian, osagaien azalpena.Ardo merkeren bat egongo ote zen begira hasi nintzen, baino ez... Gerezia, limoia, laranja, ardoa, kola... dena izotzetan. Eskerrak aitortzen duten tabernaren beraren bertsio egokitua dela.\nEta azkenengo hartu dudan sorpresa larunbatero nekazariek egiten duten azokan. Plastikozko kaxatxo gardenetan sartuta, TOLOSAKO BABARRUNAK! Ez dakit Tolosatik ekarritakoak izango diren, ala hazia ekarri eta hemen jasotakoak. Gaineko etiketatxoan jartzen du, "Euskal sukaldaritzako perla beltza" direla babarrun hauek, zapore gozokoak direla, eta tolosarren harrotasun motiboa gainera. Alboan piperrak jarrita jatea ohikoa dela ere esaten dute kaxaren gaineko etiketan.\nBai, badakit Euskal Herriko ekoizleak ez daudela atzera geratuta. Baina niri ilusioa egiten dit. Eta harritu egiten nau. Eta kitto!\nEgilea: Iñaki en 16:46 No hay comentarios: Lotura sarrera honetara\n"Legezko" izateko ametsa\nMarvin Ramirez atzera eta aurrera dabil, kale kantoian, hotzetik babesteko eskuak poltsikoan sartuta. Furgonetaren bat noiz geratuko zain dago, egun baterako lana eskainiaz patroiren bat noiz agertuko zain. «Zail dago azkenaldian kontua. Lan gutxi dago, eta, paperik ez dudanez, are eta okerrago niretzat». Portlanden Voz elkarteak duen zentroaren inguruetan beste dozena pare bat jornalari daude, bere antzera. Duela hamabi urte etorri zen Marvin AEB Ameriketako Estatu Batuetara lehen aldiz, Honduras utzita. Muga ezkutuan igaro zuen. Hirutan atzeman du immigrazio poliziak, eta denetan deportatu dute jaioterrira, «baina berriz etorri naiz», dio harrokeriarik gabe. «Hemen han baino aukera gehiago dago aurrera ateratzeko». Aukera horietakoren baten zain segitzen du.\nHorrela hasten da Berria egunkarirako egindako erreportajea. Hemen irakur dezakezu osorik.\nEgilea: Iñaki en 18:52 No hay comentarios: Lotura sarrera honetara\nEtiketak: Berria etorkinak legea obama\nNoam Chomsky: “Eliteak garaile, nahiz eta huts egin”\nPortland-eko Lehenengo Eliza Unitarioa jendez inguratuta dago. Ilaran daude jarrita, ate nagusiaren ezker eta eskuinera,. Gerturatu ahala, “rock izarren baten kontzertua egongo da” esan du batek txantxetan. Bestelako izar baten zain dago, ordea, jendea.\nBadu honek ere, halere, rock izar klasikoen ezaugarri bat: adin guztietako jendea erakartzen du.Ilea urdindutakoak ugari ageri dira ilaran, eta gazte unibertsitarioak ere dozenaka ikus daitezke. Jendetza hau ikusita, ez du ematen hitz egitera doana bere herrialdean gutxiengo batek ezagutzen duen ahots kritikoa denik.\nOstiral iluntzea da. Batzuek afalosteko plana dute hau (amerikarren afalorduak ez baitu zerikusirik euskaldunen martxarekin). Prozesioan egin dute elizarako bidea beste batzuek, afaltzeko betarik gabe, Afganistandik tropak erretiratzeko oihukatuz hiri erdiko kale nagusietan.\nElizako aldarearen erdian dago jarrita atrila, pulpitua, sermolaria noiz helduko zain. Itxarotea tokatzen da, ordea. Itxaronaldia arintze aldera, soka laukote bat lehenengo, eta Kanadatik etorritako amona-komiko-kantari talde bat ondoren, euskal umore eredutik urruti antzean dabiltzanak, nonbait.\nHizlaria aurkezteko ardura daukanak, Robin Hanhelek, ez du ezkutatu bere zereginerako daukanzailtasuna. “Nola aurkeztu, aurkezpenik behar ez duena?”, izan da bere galdera erretorikoa. Erdi hunkituta, eta dohainik etorri delako eskerrak emanez, azkenean eman dio hitza, Noam Chomskyri.\nBaldintza gabeko txaloaldiarekin hartu du ikuslegoak, zutituta, linguista ezaguna, esango duenarekin ados egongo ote diren jakin beharrik gabe. Ezin ukatu, aurrean ikuste hutsak zirrara eragiten du.\nAguretuta ageri da. Kosta egin zaio eserlekutik atrilera dauden urratsak ematea. Eta amaierako galdera erantzunetan agerian geratuko den bezala, entzuteko ere badu nahikoa lan, batzuetan. Abenduan beteko dira 81 urte Philadelphian jaio zela.\nDemokrazia itxurako jokoa\nInolako eskrupulu eta itzulingururik gabe salatu du Chomskyk uneotako sistema demokratikoa iruzurra dela. Ez dagoela, alegia, demokraziarik.\nGaur egungo politikaren arkitektoak enpresa handiak eta negozio-gizonak direla dio, haiek diseinatzen eta erabakitzen dutela zer egin behar den. Gero, aspalditxoan argi geratu omen zenez herritarrak indarrez ezin direla hartu, harreman publikoak erabiltzen dituzte jende xehea jokoan sartzeko. Aurrean politikari erakargarriak jartzen dizkiete, demokrazia itxurako jokora denek jolastu eta haiek agintera igotzeko. Eta hori erdietsitakoan, enpresa gizonek txotxongilo moduan erabiltzen dituzte politikariak, noski, euren mesedetan. “Nola bilakatu diren korporazio hauek hain boteretsu? Oso sinplea da”, dio Chomskyk, “hauteskundeak erosita”.\nBere jarduna osatzeko prentsa konbentzionaleko titularrak erabili ditu, aipamen ironikoak eginez, batzuetan jendearen barrea eta sarritan txaloak eraginez. Komunikabiderik fidagarrienak izokin koloreko egunkariak direla esan du, prentsa ekonomikoa. Euren irakurlegoa ezertaz konbentzitu beharrik ez omen dute hedabide hauek eta saiatzen omen dira “arkitektoak” euren lanerako ongi informatuta izaten.\nAldaketa eta esperantza\nBarack Obama presidente estatubatuarrari bazter guztietatik luzatu dizkio kritikak. Marketinaren eta harreman publikoen emaitza dela, zalantza izpirik gabe esan du Chomskyk. Hortzetako pasta promozionatzen den bezala promozionatu omen zuten hura ere.\nHerritarren %80ak argi ikusten zuenean herrialdea norabide okerrean zihoala, “aldaketa” eta “esperantza” leloak baliatu omen zituzten sloganetan. Baina aldaketarik eta esperantzarik ez omen da inon ikusten orain.\nBere hitzaldiaren leloari helduta, “Eliteek huts egiten dutenean”, galdera egin du ea benetan huts egin ote duten. Esan du eurak direla egungo krisi ekonomiko eta finantzarioa sortu dutenak. Eurak direla, ingurugiro krisiaren eragile. Baina eurak dira, aldi berean, krisi hauetatik guztietatik mozkin handienak atera dituztenak. Instituzioek egin dutena lana, batez ere, banketxe eta konpainia handiei mesede egitea izan dela dio Chomskyk.\nObama presidentearen inguruari begiratu dio, bere jarduna zerk bultzatzen duen bilatu nahian. Gertuko aholkulari eta kargudunak zerrendatu ditu, eta denei jarri die abizen pribaturen bat. Alegia, denek izan dute bulego dotorea banketxe eta enpresaren batean. Komeni da, dio, presidentearen kanpaina babesleak nortzuk izan ziren begiratzea ere, haiei orain ezin baitie hutsik egin.\nGogotik heldu dio gizarte estatubatuarrean pil-pilean dagoen osasun sistemaren erreformari ere. Ez dela azkenean aseguru publikorik izango, argi esan du. Eta txoratzen daudela aseguru-etxe pribatuak, diru publikoz beteko dituztelako, berriz ere, poltsikoak. Gobernuak herritar denak behartuko ditu asegurua izatera, eta baliabiderik ez dutenei horretarako diru-laguntzak emango zaizkienez, aseguratzaileak gustura.\nNon dago ezkerra?\n“Krisi instituzionala” deitu dio Chomskyk gaur egun bizi den egoerari. Beste krisien artean aipatu du, beste krisien sustraietan egon daitekeela argi utziaz. Indarrean dauden erakundeek ez dute ordezkatzen herritarra, beste zerbaiten eta beste batzuen interesetarako ari dira. Instituzio horiek berrantolatu beharra, berreskuratu beharra, ezinbesteko iruditzen zaio.\nEzkerrera begiratuta ere kritikak jaurtitzeko eskrupulurik ez zaio antzeman. Ezkerra non zegoen, galdetu du, krisi finantzario eta ekonomikoa azaleratu den unean. Leporatu dio inolako alternatibarik ez izatea, kapitalismoa kolokan, errenka aritu den aldi honetan.\nAfganistango gerra ere hartu du hizpide. Esan du asko kexu direla tropak han mantentzea garestia delako. Larritzekoa iruditzen zaio Chomskyri, inor gutxik kritikatzea hedabide nagusietan, gerra hori kriminala dela.\nPalestina eta Israelen artekoari ere heldu dio. “Palestinarren problema erreala ez dago han, hemen dago”. Jokamoldea aldatu beharra dutela palestinarrek. Euren taktika politikoa ez diotela Israeli bideratu behar, Ameriketako Estatu Batuei bideratu behar dietela, baldin eta zerbait lortu nahi badute.\nIran uranioa aberasten ari dela eta sortutako zalaparta ere, arrazoi ezkutukoek justifikatzen dutela iruditzen zaio. Gogoratu du dozenaka herrialde daudela Iranek baino potentzia nuklear handiagoa dutenak, baina haiek ez omen die inori lorik kentzen. Iran dagoen tokian omen dago, Ekialde Hurbilean, petrolio iturri nagusienak dauden tokian, eta ez omen da amerikarren gustuko adiskide ez direnak arma sendoekin han izatea.\nNazio Batuen Erakundeko segurtasun kontseiluak onartu berri duen erresoluzio batean, Iran aipatu ere ez du egiten. Aldiz, India, Pakistan eta Israeli euren nuklear potentzia apaltzeko eskatzen die. Inork horren berri ez ematea, larritzekoa iruditzen zaio Chomskyri.\nNazio Batuek esandako beste bat ere ekarri du gogora, kasu honetan elikagai krisiaren ondorioz. Bilioi bat ume hilzorian daudela munduan gogoratu du. Afrikan daudela horietako gehienak, erabat ahaztuta eta bakarrik dagoen kontinentean. Baina hori esan eta egun gutxira, erakunde honen beraren Elikagai Programak iragarri du bere baliabideak murriztera doala, dirua jartzen duten herrialdeek iturriaren emaria jaitsi egin dutelako.\nSorleku duen kontinentearen hegoaldera ere begiratu du pentsalariak. Uneotan Latinoamerika omen da munduko ingururik interesgarri eta zirraragarriena. Bolivia, Ekuador eta Venezuela jarri ditu adibide. Mexikora eta Venezuelara egin berri dituen bidaiak aipatu ditu. Hugo Chavezekin pare bat ordutan hizketan gustura aritu zela ere aitortu du. Baina Vietnamgo gerra gogoratuz, ohartarazpena ere jaurti du: "AEBak beti saiatzen dira adibide “txarrak” eta “arriskutsuak” suntsitzen, adibideok txikiak izanagatik ere". Euren nazioarteko politikan beti errepikatzen den eskema omen da, "agintean edonor dagoela ere". "Nazionalismo independenteak beti suntsituko dituzte, beste inork etsenplua jarrai ez dezan". Zentzu horretan, askoren ustez estatubatuarrek Vietnamgo gerra galdu bazuten ere, Chomskyri iruditzen zaio garaipen handia atera zutela handik.\nMunduaren argazki hau ordu eta laurden inguruko hitzaldian, eta ondorengo galdera erantzunetan egin du Chomskyk. Kontraesanak, ezkutuko interesak eta iruzurrak agerian utzi dituen argazki ezkorra, oro har.\nBere jarduna amaitu (aitortu duenez, esateko zituen guztiak esan gabe) eta jendeari galdera egiteko parada ematea nahikoa izan da, mikrofono baten atzean ilara luzea osatzeko. Lotsatientzat, eman dute aukera antolatzaileek galderak idatziz egiteko.\nEta galdera-erantzun honen atalean azpimarratu du berriz Chomskyk, bere lehenagoko jardunean jada iradokia zuena. Argazki ilunari marko argia jarri nahi izan dio, nolabait esatearren: “Ni gaztea nintzenean baino herrialde hobea da hau orain”.\nHerritarrak bizirik ikusten ditu. Jendea antolatu egiten dela igartzen du, ez dagoela lo. Vietnamgo gerraren kontrako protestak antolatzea eta mugimendu hura gorpuztea asko kostatu zela gogoratzen du hizlariak. Aldiz, Irakeko inbasioaren kontrako lehenengo manifestazio jendetsuak, inbasioaren beraren aurretik egin zirela dio. Mugimendua ikusten du. Aktibismorako jendea prest aurkitzen du. Ez omen dute nahi, agintariek, bizilagunek elkar ezagutzea. Bizilagunak ezagutuz gero, auzoko arazoak konpontzeko, besterik ez bada, jendea antolatu egingo baita.\nAmaitu du Chomskyk jarduna, pulpitu itxurako atrilean ia bi orduz aritu ondoren eta ahotsean ere dardarizoa ageriko duela. Gogotsu egin diote txalo, enegarrenez, baita galdera egiteko irrikaz, ilaran zain geratu direnek ere. Eseri da atzeko aulkian eta bere liburu ale batzuk sinatzeko eskatzera joan zaizkion neska batzuekin hizketan ari zela, hustu da eliza.\nOharra:Noam Chomskyren hitzaldi hau KBOO irratiak eskainiko du urriaren 7an, goizeko 8etan (Arratsaldeko 5ak Euskal Herrian).\nEgilea: Iñaki en 20:12 No hay comentarios: Lotura sarrera honetara\nEtiketak: hitzaldia chomsky obama politika ezkerra\nBadakite zerbait guri buruz...\nEtxetik kanpo irtenaldiren bat egin duen euskaldunak badaki zer den jatorria azaltzea. Norbait ezagutu eta lehenengo bost minutuetan egin beharrekoa izaten da, sarritan, Euskal Herria non dagoen kontatzea.\nEuskal Herrikoa zarela esan ondoren, irribarre egin eta “lovely!!” esaten duenak, seinale ez daukala arrastorik.\nBeste batzuk, zintzo, ezer ez dutela hari buruz entzun aitortu, eta zein Country den galdetzen dute lehenengo, non dagoen gero... Ikaskide dudan emakume korear batek eskatu berri dit mapan kokatzeko, argitzeko non dagoen. Maparen gainean atzamarra jarri BILBAO ageri den puntuan eta bere erantzuna, hor ez duela Countryrik ikusten, Espainia eta Frantzia bakarrik!\nBestelakoak ere ugari dira, ordea, Ameriketako Estatu Batuetan. Euskal Herriari eta euskaldunei buruz dezente entzun dutenak, kasurik gehientsuenetan, barrualdeko estatuetara etorri ziren euskal artzainei esker.\nAdibide ale bat, besterik ez, segidan entzungai dagoena. Hidden Kitchen izeneko irrati saio bateko erreportajea da. Bi ahizpa dira, bateko eta besteko sukalde kontuak biltzen dituztenak euren erreportaje dotoreetan. Sukalde kontu horiek, aitzakia besterik ez dira, sukalde horren bueltako istorioa edo historia kontatzeko. NPR irrati kate nazionalean emititzen dute euren erreportajea, aldiro, bi ahizpa erreportariek.\nEntzun ordez, irakurtzea nahiago izanez gero, hemen lotura. Dena den, merezi du ingelesez ari diren euskaldunen azentua entzuteak, nahiz eta gehiegi ulertu ez.\nBadakitela zerbait, guri buruz.\nEgilea: Iñaki en 21:56 1 comentario: Lotura sarrera honetara\nEtiketak: euskaldunak estatu batuak\nLangabeziari aurre, bizikletan\nPeter Paggi da argazkian ageri den mutila. New Yorkekoa da. Duela 23 han jaio zen, eta errepidera salto egin aurretik, han bizi zen. Ingeniaritza ikasketak egin ondoren, lanean aritu da oraintsu arte abiazioari loturiko enpresa batean. Bere lanean arduratsua izateko itxura du. Atzeraldi ekonomikoak, ordea, bere lantokiko atea ere jo du eta lanik gabe geratu da. Askorentzat atsekabe iturri denari buelta ematea erabaki du Peterrek. Zorigaitza, aukera bihurtzea. Eta aspalditik buruan zeukan ametsari ireki dio atea. Bere alde, karga familiar eta ekonomiko itzelik ez izatea. Ordaindu ezinean geratu den alokatutako logela azpierrentan eman, eta bizikleta hartu du bere herrialdea punta batetik bestera zeharkatzeko. San Franciscon abiapuntua. Irailaren 3an lehenengo etapa, dena esaten hasita, bezperan marmitakoa eta patata tortilla jan ondoren. Hark emandako indarrarekin, nonbait, gogor ekin dio bideari eta dagoeneko iritsi da Las Vegasera, Nevadara. Egunean 90 bat mila egitekotan da bi gurpilen gainean. Ondo zehaztutako ibilbide-orrian gorriz jarrita ditu kanpatzeko tokiak. Bitakora honetan ari da bere abenturak kontatzen. Thanksgiving eguneko indioilarra jatera gurasoenera iristea du helburu. Hasia da jada, sekula ahaztuko ez duen esperientzia bizitzen.\nEgilea: Iñaki en 22:52 No hay comentarios: Lotura sarrera honetara\nEtiketak: peter abentura langabezia ekonomia bizikleta\nKontrakoen indarra dela eta, azalekoa gerta daiteke Obamaren erreforma\n«Ez dut subentzionatutako asegururik nahi, nik sistema publikoa nahi dut. Izan dadila Gobernua amerikar guztioi osasun zerbitzua ordainduko diguna. Ordaintzen dugu nahiko zerga», dio Carol Hunterrek, 72 urteko emakumeak. Portlanden dago, osasun erreforma bultzatzeko antolatutako ekitaldian. Single payer dioen (ordaintzaile bakarra) kartela du eskuetan. Ez da horrelakorik gertatuko. Estatubatuarrek ez dute izango osasun zerbitzu doako eta unibertsalik. Urruti dago horretatik Barack Obama presidentea bultzatzen ari den erreforma.\nEgilea: Iñaki en 23:07 No hay comentarios: Lotura sarrera honetara\nEtiketak: erreportajea berria obama osasuna\n“Egunero zortzi ordu, ta bost egun astero...” Bai zera!\nGoizeko 9:30etan hasi eta iluntzeko zazpiak arte denda batean lanean. Eta iluntzeko zazpietatik gaueko hamaikak arte, bigarren lantokian. Astean sei egunetan. Jaieguna, aste barruan. Hori da Danak egiten duena. 24 urte ditu.\nLehenago hasten du laneguna haren senarrak, Felipek, goizeko zazpietan. Sukaldari da jatetxe batean eta han ematen ditu arratsaldera arteko orduak, bederatzi bat guztira. Hori betetakoan, astean hirutan, bigarren lanpostura: Prestatutako jakiak eta hestekiak saltzen dituen denda batera. Gaueko 11:30ak arte han.\nArthur John antzera dabil. Unibertsitatean irakasle da, baino bi urteko semeari ezer falta ez dakion, goizez, eskolak ematen dituen unibertsitate bereko aparkalekuan lan egiten du.\nEta gehiegizko lan karga honengatik, ez pentsa luxuz beteriko bizitza dutenik. Danak eta Felipek etxea konpartitzen dute euren pareko bikote batekin. Eta Arthur John gurasoen etxean bizi da, emazte eta semearekin, noski. Badu itxaropena aurtengo neguan apartamendu bat alokatu ahal izatekoa.\nHerritar hauen eguneroko martxa ez da isolatua. Estatu Batuetan ugari dira euren bizimoduari aurre egin ahal izateko lanpostu bat baino gehiago hartzen dituztenak. Ba omen daude hiru eta lau lanpostu dituztenak ere. Batzuen amets amerikarra betetzeko ezinbestekoa da, nonbait, beste batzuk urte luzez amets horren atzetik jardutea.\nEgilea: Iñaki en 11:35 No hay comentarios: Lotura sarrera honetara\nDenak ez daude gustura!\nKomun publiko batean aurkitutako pintada.\nEgilea: Iñaki en 10:22 No hay comentarios: Lotura sarrera honetara\nKritika soziala film estatubatuarretan\nGizarte kritikarako gaitasunik gabekotzat jo izan ditugu askotan estatubatuarrak. Engainatutako herritarrak direla, ez dutela tresnarik jakiteko benetan zer jazotzen den munduan, euren zilborretik haratago ez begiratzeko heziak daudela.\nEdo agian, jakin badakitela zer egin behar den auzokoaren berri izan eta harekin egoki jokatzeko, baino nahiago dutela halakorik ez egin.\nEz dut uste aurreiritzi hauek zuzenak direnik. Hemen daramadan denboran, tokatu zait bestelako jendea badagoela ikustea. Kritikarako gaitasuna erruz ikusi dut. Gobernuari kritika, euren gizarte ereduari... Eta darabilten atzerri politika lotsaz bizi dutenak ugari aurkitu ditut.\nEta asteburu honetan konturatu nahiz, zinemak ere hartzen duela bide hori.\nEuskal Herriko areto komertzial batean pentsaezina da aldi berean bi dokumental izatea, are gutxiago aste batez baino gehiagoz izatea. Estatu Batuetan, bai.\nKanpora begira jarrita egindako kritika bata. Japoniako Taiji herrixkan izurdeak zein era krudelean harrapatzen dituzten erakusten duen dokumentala. Harrapaketa horren inguruan dagoen negozioa eta agintarien permitsibitatea salatzen ditu filmak. Sundanceko jaialdian ikusleen saria jaso zuen, eta toki batean baino gehiagotan irakurri dut datorren urteko Oscar sarietan zeresana emango duela. The Cove.\nEtxe barrura egindako salaketa bestea. Jatea hainbeste maite duen herrialdean, janari industriari lupa pasatu dio gainetik dokumentalak. Herrialde guztiaren elikadura zein enpresa gutxiren esku dauden erakusten du. Konpainia erraldoi hauek, agintarien laguntza isilarekin, euren langileei, beste nekazari xumeei eta noski kontsumitzaileei egiten dizkieten gehiegikeriak salatzen ditu. FOOD Inc.\nBi dokumentalak, aldi berean, zinema antzoki berean. Aretoa ez da jendez gainezka egon. Baina filmak, hor daude.\nEgilea: Iñaki en 9:18 No hay comentarios: Lotura sarrera honetara\nWhat you get for the money!\nHorixe da telebista programa baten izenburua. Horixe da, telebista programa batek erakusten duena. Diruarekin zer lor litekeen.\nPlastikozko lata batean bilduriko sandwich bat edo hanburgesa likatsu bat jan bitartean, jende ugarik saio hori izango du betaurrean. Diru asko izanda, nolako etxea lor daitekeen erakusten duen saioa.\nTexaseko familia bat ageri da lehenengo. Bikote bat. Biak, antza, goi mailako exekutiboak. Dirua, bistan denez, erruz. Bi milioi dolarreko etxea dute. Argitsua, espaziotsua, minimalista, erosotasunez jositakoa. Agerian utzi ondoren zeinen ondo bizi den bikotea (miseriak ez baitituzte noski erakusten), hurrengo etxearen txanda da.\nChicagon kasu honetan. Eta gainera, 7 urteko alabarekin bizi den emakume gazte beltza da protagonista. Saioak erakutsi nahi du, nonbait, luxua eta aberastasuna ez direla herrialde honetan soilik zurien gauza.\nAurreko etxearen aldean hau hadigurakoagoa da. Dotoreziak mozkortutako etxea, altzari, lanpara, koadroak… denek erakutsi nahi dute aberastasuna. Emakumea eta haurra, biak jarreraz oso harro. Diruak lor dezakeenaren seinale, hau ere.\nAmets amerikarra, nik ulertutakoaren arabera, hutsetik hasi eta bizitza duina eta arrakasta lortzean datza. Honen moduko saioek, antza, erakutsi nahi dute amets hori lortzea posible dela. Eta posible dela gainera, ametsetik areago joatea ere… amestutakoa baino luxu gehiagotara iritsiz.\nPraktikan lortzen duena, ordea, oso bestelakoa. Ametsaren langa goratzea, eta saioa ikusten duen pertsona arruntak, hileroko alokairua ordaintzeko arazoak dituen horrek, bere egungo egoera gehiago gorrotatzea.\nTelebistak lor dezakeena!\nEgilea: Iñaki en 10:33 No hay comentarios: Lotura sarrera honetara\nDena da handia!\nAmeriketako Estatu Batuetara iritsi eta horixe da lehenengo inpresioa.\nAireportutik ostaturako bidea eraikin handiak ageri dira. Bilbon eraikitzen ari diren Iberdrola dorrea barregarri utziko luketen etxe orratzak daude hirigunean.\nDistantziak handiak dira. Mapan handia ez dirudien arren, handia da beti hiriko puntu batetik bestera dagoen tartea.\nHandiak dira merkatalguneak, handiak egiten dituzten erosketak, handiak jaten dituzten hanburgesak eta handiak freskagarriak edateko erabiltzen dituzten edalontziak. Ziurrenik horregatik, handiak dira estatubatuarrak.\nEgilea: Iñaki en 9:17 No hay comentarios: Lotura sarrera honetara\nEstatu Batuetan emandako hilabeteetan zehar ikusi, somatu eta bizi izandakoen ingurukoak agertuko dira hemen. Kronikak, iritziak, komentario soilak... Hemen jartzeko modukoak irudituz gero, saiatuko naiz horretarako tartea hartzen.\nIñaki Guridi. Kazetaria, bokazioz eta ofizioz. Gehienbat irratian aritutakoa, nahiz eta beste komunikabideetan ere sartu irtenak egin ditudan. Eguneroko martxatik urtebeterako aldendu eta hor zehar nabil.\nAmy Goodman: "Kazetariak ezin du gobernuaren gezur...\nLotura interesgarri batzuk\nDeenaren sukaldaritza bloga


MONDRAGON gara, kooperatiba autonomo eta independenteez sortutako enpresa talde bat, filial emankorrak dituena, 41 herrialdetan delegazio korporatiboak dituena eta 150 herrialde baino gehiagotan salmentak dituena.\nKoneika, 2010 urtearen amaieran sortu zen, kotxe, kamioi, autobus eta trenen motoreen abiorako, hornikuntza elektrikoaren kalitaterako eta audio sistemen sektoreei teknologia altuko produktu erakargarri bat eskaintzeko asmoz.\nKONEIKA Mondragon Korporazioaren barruan dago, 85.000 lan bazkide dituen taldea da, berrikuntza praktikan jartzen duena, nazioartekotzea bultzatzen duena eta eraginkortasun maximoa lortzeko pertsonen konpromisuan sinisten duena. Babes solidoa dauka maila guztietan, finantza, industria eta antolakuntzan, lidergo global baten bokazioarekin.\nKONEIKAk eta bere matrize den Eika S.Coop-ek, Fagor Elektronikarekin SUPER-STRG-MGTM proiektuan parte hartzen dute; proiektu hau (CDTI) Garapen Teknologiko Industrialerako Zentroak eta Europar Ekonomia Mekanismoak finantzatzen dute.\n1956TIK GURE APUSTUA: LANKIDETZAN OINARRITUTAKO PROIEKTUA\nMONDRAGON 1956an hasitako mugimendu kooperatiboaren fruitua da; urte berean sortu zen lehen kooperatiba industriala Gipuzkoako izen bereko herrian. Enpresako filosofia bere Balore Korporatiboetan jasotako dago: Lankidetza, Partaidetza, Erantzukizun Soziala eta Berrikuntza.\nMONDRAGONen Misioa nazioarteko merkatuetan lehiatzen den enpresa-antolaketaren oinarrizko helburuak elkartzea da, bere antolaketa sozietarioan metodo demokratikoak erabiliz, enplegua sortzea, bere langileen garapen pertsonala eta profesionala sustatzea eta inguru sozialaren garapenaren konpromisoa bermatzea da.\nGaur egun 100 kooperatiba autonomo eta independienteez osatuta dago MONDRAGON. Euskadiko lehen industria taldea da eta Espainiako hamargarrena.


HBren itzulera • ZUZEU\nHBren itzulera –\nKomikiez ari gara berbetan, lasai, atzo aurkeztu baitzuen Ikastolen Elkarteak urteko albuma, “Haur Besoetakoa; Paristik datorren artista”.\nXabiroi aldizkariaren hamaikagarren albuma da, eta pertsonaia berdinek ardaztutako album batek jarraipena duen lehen aldia, Unai Iturriagak (gidoia) eta Alex Sanvik (marrazkiak) 2015ean plazaratu baitzuten “Haur besoetakoa; litxarrerien jauna”.\n«Xabiroin gure irakurle gazteak ergeltzat ez hartzen saiatzen gara, zerbait benetakoa eskaintzen», azaldu zuen Dani Fano aldizkariko zuzendariak, sarrera gisara. «Eta Haur Besoetakoa, umeen mundutik helduen munduaren kritika dena, horren funtsa bihurtu da. Inguratzen gaituzten arazo sozial eta politiko guztiek badute hemen beren isla, umorearen aldetik jorratua. Horregatik, egun HB dugu gure ikur, ikono eta aldarri».\nAlex Sanvi marrazten, eta Unai Iturriaga begira.\n“Haur Besoetakoa; Paristik datorren artista”, «HB-ren itzuleraren istorioa da», aurkeztu zuen Unai Iturriagak, ondoan Alex Sanvi marrazten zuela. «Aurrekoan kinka larrian utzi genuen, ez ginelako ausartu akabatzera». Orduan 2007tik 20015era bitarteko istorioen aukeraketa bat argitaratu zuten, “Haur Besoetakoa; litxarrerien jauna” lehen albumean, eta honakoan 2015etik aurrerako istorioak.\nOrduko hartan, Bogart eta Bergmanen solas sonatuari keinu bat eginez itxi zen komikia, eta beraz, Parisen abiatzen da honako honetan. Eta bukatu? «Berriz ere utzi dugu hor nonbait, baina ez dugu akabatzeko gogorik izan kasu honetan. Gure helduen mundu honek beti eman du bidea kritikarako eta parodiarako; emango du gerora ere».\n“Litxarrerien jauna” albumean agerikoa zen tonu parodikoa, “The Godfather” filmari keinua egiten dion mantxetatik hasita; eta “Paristik datorren artista” honetan, ez da hain nabaria; «HB-k bizitza propioa hartu du».\n«Aurrekoan iradokitzen zen umeen mundu bat zeina helduen munduaz inguratuta dagoen; batzuk hara egin nahi zuten ihes. Orain alderantziz da, helduak datoz haurren mundura, bizi baldintza eskasetatik eta tiraniatik ihesi», dio durangarrak. Pertsonaia nagusiak berdinak dira -Lo-li-tak jokatzen du HBren rol antagonikoa, helduaren edo arrazoiaren ahotsa izan dadin erabilia- «eta beharbada kasu honetan, parodiatik aldendu eta gehiago agertzen dira 2015etik hona gure inguruan presente egon diren gaiak. Gero, birziklapen asko dago hemen, nire eragin guztiak, zinea, beste komiki batzuk…» beste geruza edo irakurketa bat emateko bide legez; erreferentziak, akziozko istorioari trabarik ez egiteko asmoarekin, beti ere.\nIstorioa biltzen dituen geruzen kontuarekin jarraituz, Iturriaga Asterixen gidoilariaren pare jarri zuen Dani Fanok. «Asterix txikitan irakurtzen duzu eta, oso ondo dago, baina hogei urtera hartu eta konturatzen zara politikaz eta bestez, gure eguneroko munduaz ari dela. Eta hauek [Unaik eta Sanvik] maila igo dute -barkatu Goscinny!-, Asterix baino helduagoa baita HB».\nAurkezpenean esandakoei adi zegoen Antton Olariagak ere kontu bera hartu zuen ahotan. Zakilixuten sortzaileak, haur mundua barne hartuta -ez beraie zuzenduta-, geruza joko hori, atzeko bigarren irakurketa hori ikusteko, ariketa intelektual hori nola gestionatzen zuen galdetu zion Iturriagari, eta honek «seguru asko konplikatuena da hori, eta ez da beti lortzen» ihardetsi, berak helduentzako idazten zuela onartuta. «Gidoiari estetikak berak ematen dio kode bat, Alex Sanviren lanak arintzen du, ematen dio testuingurua. Eta gustatzen zait estetika eta edukiaren artean sortzen den kontraste hori».\nPuntu honetara heltzerako, Xabiroiren lana goraipatua zuten mahaira bildutako guztiek; «askatasun osoz kolaboratzen dugu -jakinarazi zuen Iturriagak-, proposatzen dugun guztia beti doa aurrera, eta horregatik daude adin horretara bideratutako beste argitalpen batzuetan onartuko ez liratekeen gaiak».\n«Xabiroin saiatzen gara guk gustura irakurtzeko moduko istorioak egiten -arrazoitu zuen aldizkariko arduradun nagusia den Dani Fanok-, eta ez gaztetxoentzako produktu had doc bat. Gu gazteak ginenean berehala identifikatzen genituen horrelakoak, eta alergia genien». Aldizkaria galbidera eramateko moduko erabakia ematen duen horixe da, paradoxikoki, Xabiroiren meritu azpimarragarrienetako bat, gure mugetatik kanpo ere goraipatua izan dena.\n«Zoritxarrez ez dugu gure jarduna non konparatu. Zoritxarrez diot, ez dagoelako apustu hori berdintzen duen hedabiderik, gaztetxoentzako are gutxiago».\nIkastolen Elkartearen eskutik orain hamahiru urte sortua, Xabiroi 13.000 etxetara heltzen da egun, 50. alea argitaratuko du abenduan, eta hamaika album plazaratu ditu dagoeneko. Atzoko agerpenean, Ikastolen Elkartearen izenean, pozik mintzatu zen Nekane Artola: «Harro gaude lortutakoarekin, goi mailako komikigintza euskal munduari eskaintzea».\nHBren itzulera HBren itzulera HBren itzulera\nAlex Sanvi, Dani Fano, haur besoetakoa, ikastolen elkartea, komikia, Unai Iturriaga, Xabiroi


Lurralde Orekaren Sailari esleitu zaizkio Foru Aldundiari dagozkion eginkizun eta lan arlo hauek: Obra eta Zerbitzuen Foru Plana eta Inbertsioen Four Plana; Foru eta Inbertsio Plana; Toki erakundeak finantzatzea; Toki erakundeei laguntza eta aholkuak ematea; Babes zibila; Suteak prebenitzea eta itzaltzea eta ordenamendu juridikoan adierazitako gainontzekoak.\nLurralde Orekaren Sailari honako foru sozietate publiko hauek atxikitzen zaio:\nARABAKO FORU SUHILTZAILEAK-BOMBEROS FORALES DE ÁLAVA erakunde autonomoa (Prebentzio, Su Itzaltze eta Salbamendu Zerbitzua)\nLurralde Orekaren Sailaren Diputatua\nZientzia Ekonomikoak eta Enpresa Zientzietan lizentziaduna\nPosta elektronikoa: jsaenzdelburgo@araba.eus\nSare sozialak: https://twitter.com/IrmaBasterra - https://www.facebook.com/irma.basterra\nLurralde Orekaren zuzendaria: Jesús María Guinea Díaz de Otalora - Jaitsi CV Jaitsi ondasunen aitorpena\nArdatza eta jarduera-eremua: aurrera egitea lurralde orekarantz\nLurralde oreka lortzeko, Arabako biztanle guztientzat bizi kalitate eta ongizate maila berberak erdietsi behar dira, non-nahi bizi direla ere. Horretarako, beharrezkoa da tokiko erakundeekiko edo erakundeentzat finantzaketa, lankidetza, kooperazio eta aholkularitzan oinarritutako jarduerak garatzea. Zalantzarik gabe, lan hau ezin da lortu gure lurraldeko administrazio txikien harreman sendo eta jarraitua ezartzen ez bada.\nArabako toki erakundeen finantzaketa sistema nagusiaren banaketa sistema ekitatibo eta bidezkoagoa lortzea: TEFF eta TEPEF. Horien osaeraren ondorioz, helburu estrategiko honek bi funtsen banaketa hobetu nahi du, biztanleria arabarren bizi maila hobetu eta igotzeko.\nToki erakundeei luralde osoan azpiegitura, zerbitzu eta prestazio maila orekatua eta parekatua ematea, biztanlerian, egoeran, zabaleran eta toki erakunde desberdinen aurrekontu aukeretan egon daitezkeen aldeei erreparatu gabe.\nToki erakundeetako administrazio elektronikoa\nLurralde guztian zehar komunikazio sitemak sendotzea eta teknologia berriak eguneratzea, komunikazio sistema bezala eta pertsonen nahiz erakundeen artean ezagutaraztera iristeko.\nLaguntza zerbitzua sustatzea, lege nahiz ekonomia aholkularitzan oinarrituta, beharrezkoa baita, batez ere, tamina txikiena dutenetan, hala nola administrazio batzetan.


Martxoaren 28ko Zodiakoa - Astrologia Zodiako zeinuak - Aries\nMartxoaren 28ko Zodiakoa\n03/28 Urtebetetzea - Zodiakoaren informazioa x\nMartxoaren 28a hain hurbil ez den amaieraz eta dagoeneko atzean utzitako hasieraz hitz egiten duen zita da. Erdiko nonbait, data honetan jaiotakoak Ariesko ordezkariak dira, egiten duten zerbaitetan lehenak edo onenak ez direla onartzea zaila egiten zaienak. Jarraitu beharko luketen arau orokorra beren pasioa aurkitzea eta hari jarraitzea da, euren bizitzaren eta familiak bultzatzen dituen zerbaitetan arrakasta lortzen saiatu beharrean, benetan onena izateko zenbat bihotz behar duen deskubritzea.\nILARGIA – MARTE – (Pluton) – JUPITER\nMartxoaren 28ko sentimenduak data honetan jaiotakoak haserretu edo zapuztu ditzake, izaeraz kanpo jartzera eta bihotzak kudeatzeko prest dagoena baino gehiago egitera behartuz. Emozioak baztertuko dituzte eta ahultasun gisa ikusiko dituzte edo ahul sentituko dituzte pertsona oldarkorren inguruan, eta erasotzailearen eta biktimaren rol-jokoa nahiko nabaria da haien kasuan. Haien bihotzak oso sendoa izan behar du mundu errealeko kolpeak hartzeko, eta haien ekintzak nahikoa otzan eta leunak ase eta babestuta mantentzeko. Sinesmen-multzo osasuntsu bat bereganatu bezain laster, emozioak euren indar nagusirik onena direla abiapuntutzat hartuta, euren beharrak asetzen hasten dira eta bizitza kalitate gehiagorekin bizitzen.\nBigarren zenbaki multzoak Eguzkia eta Jupiter adierazten du, eta horrek erakusten du bere izaerak lortzen dituzten emaitzetan duen garrantzia eta eragina. Egin ezin duten ezer ez dagoela sentitzen, gehiegi egin dezakete benetan zoriontsu eta pozik egoteko. Ikuspegiak zabaltzea beharrezkoa da mugimendu bat egiten duten bakoitzean ez dutela ahalik eta gehien eman behar jabetzeko.\nSabian ikurra martxoaren 28an bi urte bisurte baten aurretik jaiotako Aries ordezkarientzat:\n'Gizon batek bi erreinutan aldi berean adieraztea lortzen du'\nBisurte urteko martxoaren 28an eta hurrengo urtebetean jaiotako Aries ordezkarientzako Sabian ikurra:\n'Ekialdeko haize batek botatako korronteekin emakumezko kapela handi bat'\nBatez ere, bizitza honetan norberak egin ditzakeen aniztasunaren eta aukeren malgutasunaren istorioa da. Ez dago ezerk egun honetan jaiotako pertsonari gauza asko aldi berean egitea eragozten, eta horrek arazo larri bat sor dezake norabidearen zentzua aurkitzen ez bada, bere energia sakabanatu egingo baita eta arreta galduko baitu. Zorionez, foku hori erraz aurkitzen da haien izaera femeninoan, Aries-en zeinu maskulinoak bere kate leunenetan oinarritu beharko balu bezala nora joan behar duten argitasun pixka bat lortzeko.\nMartxoaren 28an jaiotako pertsona baten benetako misioa Unibertsoan eta horrek ekarriko dion guztian duen fedea aurkitzea da. Onartu, besarkatu, ardura hartu eta pazientzia sortu behar dute beren bihotz-aldaketak egiteko oinarri sendo bat izateko. Benetako boterea plan bat egin eta horri eusteko gaitasunean datza, eta kanpoko mundurako muga sendoagoak eraikitzeko, euren benetako beharrizanak gehiago entzuteko aukera emango dien.\nIzugarri sutsua, martxoaren 28an jaiotako pertsona bat maitemintzen denean, kolpeka egingo du. Inoren bihotza irabazteko saiakeretan geldiezinak, presaka ibili liteke arreta jartzen zuen pertsonak egiten dituen sentimendu edo asmo desberdinak izan ditzakeela ikusteko. Sexualitatea haien maitasun-bizitzaren zati garrantzitsu bat da, baina gogobetetze emozionaletik urrundu ditzake eta alderantziz, biak ondo lotuta egongo ez balira bezala, jakina, behar luketenean.\nHaien ekintzek ondorioak utziko dituzte eta batzuetan bikotekidearen bihotza edo berea hautsi egingo dute. Hala ere, norbaitek bere bizipen emozionaletatik ikasi nahi badu, data honetan jaiotako pertsona bat da, eta ezerk ez du oztoporik izango bere ikasgaiak ikasten direnean eta azkenean bere buruarekin leuna izaten dakienean. Bihotzeko gaiak haserreak eragin handia izango du eta maitatzen duen norbaitekin lotura osasuntsu bat eraikitzeko modu bat aurkitu behar dute aireratzeko.\nMartxoaren 27an jaiotako pertsonak kirol mota guztietan gailentzen dira, eta horrek euren egoera emozionala ere mesede egiten die euren muga fisikoak non dauden ulertzen badute. Taldekide izateko arazoak izan ditzaketen arren, horrelako harremanen dinamiketatik asko ikas dezakete eta gaztetan talde kirol baten aldeko apustua egitea komeni da. Oso onak izango dira indarra eskatzen duten egoera guztietan, baina hori ez da nahitaez epe luzerako konpromiso gisa aukeratu behar duten zerbait. Sutsuak eta emozionalak, beren sistema lasaitu dezakete xehetasunekin okupatuta mantentzen dituzten jardueren bidez eta zirujau edo xake jokalari onak egiteko, baina beren bihotza jardueran inbertitzen badute.\nBihotzeko chakrarekin lan egiten duten eta Jainkozko maitasunera irekitzera bultzatzen gaituen kristaletako bat lepidocrocite da. Martxoaren 28an jaiotakoen mundu emozionalean minak eta ubeldurak baretu, sendatu eta TDAH eta hiperaktibitatea baretuko ditu. Barruko haurrak bere baitan daraman egia erakusteko aukera izango du eta landu nahi duen errealitatearen edozein zatiren bidez auto-aitorpenerako eta agerpenerako gidarik sendoena izateko.\nMartxoaren 28ko urtebetetze oparia\nMartxoaren 28an jaiotako batentzako opari on batek esanahi sakonagoa eta samurtasun handiagoa izan beharko luke bere jarrerak behar bestekoa izan lezakeena baino. Barruko arropa gorri egokia bilatu beharrean, jakintsuagoa litzateke euren mundu emozionala berotuko duen bihotzetik zerbaitekin joatea eta askatu nahi dituzten arazoetan lagunduko diena. Lortu detaile bat bere apalerako, ispilu edo beiraz egindako zerbait, zuria edo arrosa kolorekoa, eta ziurtatu zure oparia aukeratzen duzun bitartean euren egungo bihotz-egoerarekin lotura bat sortzen duzula.\nJaiotako martxoaren 28rako ezaugarri positiboak\nBeroa, sutsua, maitagarria eta inspiratzailea, haien arima hemen dago haserrearen alde zuzena eta gatazkaren balio eraikitzailea irakasteko. Nahiz eta zaila den zeregin hori, onerako konpromisoa hartuko dute, askotan, lehenik eta behin hori egiten ari direla jakin gabe.\nEzaugarri negatiboak Martxoaren 28rako Jaio\nHaserre eta kanporatzea zaila dela ikusita, emozio negatiboak bihotzaren ahultasun gisa baztertuko dituzte eta are gehiago minduko dituzte beren buruak horrela eginez. Frustrazioa sortzen bada, benetako arazogile eta lider erasokor eta suntsitzaile bihur daitezke.\nUrtebetetze ospetsuak martxoaren 28an\n1970ean Vince Vaughn jaio zen, aktore, gidoilari eta umorista estatubatuarra, The Break-Up, The Internship eta The Lost World: Jurassic Park filmetan egindako paperengatik ezaguna. Kiroletan bere burua «athletic» eta «ertainera» deitu bazuen ere, futbolean, beisbolean eta borrokan aritu zen hazten.\n1981ean Julia Stiles jaio zen, karrera nabarmena zuen aktore estatubatuarra, 11 urte besterik ez zituela azkar eraikitzen hasi zena. Lehenik eta behin, pelikula erromantikoetan pertsonaia femenino bizikietan parte hartu zuen, bere Eguzkiaren onena Aries-en agertu zuen eta ospea lortu zuen.\n1986an Lady Gaga jaio zen, abeslari eta konpositore estatubatuarra, bere jaiotza-izena Stefani Joanne Angelina Germanotta zen. Oso lan ez-konbentzional eta zirikatzaileagatik da ezaguna, zeinetan bere eraso batzuek modu ez-biolentoan adierazteko modua aurkitu zuten, jakina.\nGertaera Historiko Garrantzitsuak martxoaren 28an\n1776 - San Frantziskoko Presidiorako gunea aurkitu zen.\n1802 - Inoizko bigarren asteroidea aurkitu zuen Heinrich Wilhelm Matthias Olbersek (urriaren 11n jaioa).\n1842 - Vienako Orkestra Filarmonikoak eman zuen lehen kontzertua.\n1854 - Frantziak eta Britainia Handiak gerra deklaratu zioten Errusiari.\n1910 - Henri Fabre-k gidatutako hidrohegazkinaren lehen hegaldia (azaroaren 29an jaioa).\n1959 - Txinako Herri Errepublikako Estatu Kontseiluak Tibeteko gobernua desegin zuen.\nKiloa Aries Kaprikornio Saioa Hasi Kaprikornioa\nnorekin moldatzen den kapricornioa\nsagitarioa eta akuarioa elkartzen al dira


2018 Abuztua | España\nEstás aquí: Home > Bizi-Hitza > 2018 Abuztua\n«Maite zaitut, betidanik maite, horregatik natzaizu etengabe leial» (Jr 31, 3).\nJainkoak Jeremias profeta bidaltzen dio Israelgo herriari, berau Babiloniako erbestearen esperientzia mingarria probatzen ari denean, eta identitate eta hautapen zuen guztia galdua duenean: lurra, jauretxea, legea …\nHala ere, profetaren hitzak urratzen du saminezko eta nahasmenduzko oihal hori. Egia da: bere burua hondamendira eramatean, Israel desleial agertu da Jainkoarekin zuen maitasun-itunarekin. Baina hara hemen askatasunerako, salbamenerako eta itun berri baterako agintzari berri baten iragarpena, Jainkoak bere herriari maitasun betikoz eta sekula ez aldatuaz prestatzen diona.\n«Maite zaitut, betidanik maite, horregatik natzaizu etengabe leial».\nJainkoaren leialtasunaren alderdi betiko eta aldaezina, Haren maitasunaren ezaugarri bat da. Bera da gizaki ororen Aita, maitasunean ekimena hartzen duen Aita eta betiko konprometitzen dena. Haren leialtasuna gutako bakoitzarengana dator, eta posible egiten digu oztopa gaitzakeen kezka oro Haren esku uztea. Maitasun betiko eta eraman handiko horri esker, modua dugu Harekiko eta besteekiko harremanean hazteko eta hobetzeko.\nGuztiz kontziente gara ez garela finko mantentzen Jainkoa eta senideak maitatzeko konpromisoan, berau egiatia denean ere. Baina Haren gurekiko leialtasuna doakoa da, aurretik datorkigu beti, gure «ekarpenekin» zerikusirik izan gabe. Segurtasun pozgarri horri esker, posible zaigu geure horizonte mugatutik liberatzea, egunero bidean berriz jartzea, eta gu ere «ama-txera» horren lekuko bihurtzea.\nJainkoaren gizakiarekiko begirada horrek nabarian jartzen du, orobat, senidetasun asmo handi bat, bere betea Jesusengan aurkituko duena. Bera, Jainkoaren maitasunean zuen konfiantzaren lekuko izan baitzen bere hitzaz eta batez ere bere bizitza osoko etsenpluz.\nGuztiekiko maitasunean Aitari imitatzeko bidea zabaldu zigun (ik. Mt 5, 43 hur.) eta agertu ere bai, ingurunean onarpen- eta elkarrizketa-harremanak eraikitzen laguntzea dela gizon-emakume ororen bokazioa.\nNola biziko dugu Bizi-hitz hau hil honetan?\nChiara Lubich-ek, ama baten bihotza edukitzera gonbidatzen gaitu: «[…] Ama batek onartu egiten du beti, lagundu beti, itxaron beti, estali egiten du dena. […] izan ere, ama baten maitasuna oso antzekoa da Kristoren karitatearekin, berau Paulo apostoluak azaltzen duen bezala. Ama baten bihotza badugu edo, zehazkiago esateko, modurik garaienean ama den Mariaren bihotza edukitzeko asmoa badugu, prest egongo gara beti besteak edozein gorabeheratan maitatzeko eta, horrela, Berpiztua guregan bizirik mantentzeko. […] Ama honen bihotza badugu, den-denak maitatuko ditugu: ez bakarrik gure Elizako kideak, baizik baita beste guztietakoak ere; ez bakarrik kristauak, baizik baita musulmanak, budistak, hinduak, etab. ere; era berean borondate oneko gizakiak eta mundua betetzen duten guztiak ere […]».\nHonako hau Ebanjelioa familian bizitzen hasi zen emazte gazte batek kontatzen du: «Lehenago sekula izan ez nuen poza sentitzen nuen, eta maitasun hori etxeko lau hormetatik at isurtzeko irrika. Gogoan dut, adibidez, nola joan nintzen korrika ospitalera, bere buruaz beste egin nahi izan zuen lankide baten andrearekin egotera. Aspalditik ezagutzen nituen haren zailtasunak, baina, neure arazoetan sartuta, ez nintzen kezkatu hari laguntzeaz. Orain bai, neurea egin nuen haren nahigabea, eta ez nintzen lasai gelditu urrats hori ematera bultzatu zuen egoera konpondu zen arte. Gertakari hau izan zen nire mentalitatea aldatzearen hasiera. Ulertarazi zidan, maitatzen baldin badut, izan naitekeela neure ondotik pasatzen den bakoitzarentzat Jainkoaren maitasun beraren ispilu, oso txikia bada ere».\nEta zer gertatuko litzateke, gu ere, Jainkoaren maitasun leialean sostengu harturik, barne-jarrera honetan jarriko bagina, egunean zehar topatzen ditugun guztien aurrean?\n Ik. C. Lubich, Buscando las cosas de arriba, Ciudad Nueva, Madrid 1993, pp. 44-45.


Galderak erantzunen zain | Kirolak | GARA Euskal Herriko egunkaria\n2018 URT. 10\nGalderak erantzunen zain\nAthleticek noraino hel daitekeen ikusi nahi du bigarren itzulian; Realak, berriz, irregulartasunaren mamua uxatu du.\nGainerakoen gainetik daude, alde nabarmenarekin, baina euren arteko parekotasunak titulua lortzeko lehia bero-bero dauka: lehen itzulia amaituta, Bartzelonak eta Atleticok puntu eta garaipen berberak lortu dituzte eta euren arteko norgehiagoka ere, horrela amaitu zen, berdinduta.\nAthleticen lan onaz gain, lehen itzuliak beste albiste on bat utzi du: golegile euskaldunen sasoi ona. 13 gol sartu dituen Charlyn Corraleren atzetik, Nahikari Garcia eta Yulema Corres daude, bakoitzak 8 gol sartuta. Nekanek eta Erikak, aldiz, 7 sartu dituzte.\nUrte berriaren hasierarekin batera, lehen itzuliaren amaiera heldu da Lehen Mailara. Ustekabe batzuk, hainbat sufritzaile eta txapelketa irabazteko bi faborito nagusi utzi dituzten hamabost jardunaldi.\nAurrenekoen artean, igo berrien ibilbidea deigarria da, batez ere Kopako postuetatik gertu-gertu dagoen Madrilena; baina baita hirugarren postuari indarrez eutsi dion Athletic «gaztetuarena», sekulako gorabehera bizi izan duen Realarena edo Bigarren Mailaren mehatxupean dagoen Zaragoza «klasikoarena» ere.\nEz dago sorpresarik, berriz, hirugarren puntuari dagokionez. Azken urteotan apustu ekonomiko handiena egin duten taldeek, profesionalizazioa guztiz burutuz, euren nagusitasun teorikoa zelaian islatu dute. Joan den urtean gertatu zen bezala –eta gauzak ez badira aldatzen epe motzean gertatzen jarraituko duen bezala–, biren arteko duelua da tituluaren borroka; lau urtez jarraian irabazi zuen Bartzelonaren eta pasa den ekainean lehen aldiz eskuratu zuen Atleticoren artekoa, hain zuzen ere. Porrot bana –gorri-urdinek Tenerifen, eta Rayoren kontrako derbian madrildarrek– eta berdinketa bakarra –beraien artekoa– sufritu ondoren, zazpi puntuko abantaila pilatu dute jada hirugarren sailkatuarekiko –Athletic, hain zuzen– bigarren itzuliko emozioa euren arteko borrokara mugatuz. Itxia. Izan ere, eta Madrilen jokatutako neurketa ere berdinduta amaitu ondoren (1-1), gol aldea da (golaveragea) talde biak desberdintzen dituen gauza bakarra. Bartzelonaren aldekoa, argi eta garbi, Jenni Hermosok udan alde egin bazuen ere, talde katalanaren fitxaketek botere ofentsiboa mantentzen lagundu baitiote: 57 sartu ditu lehen itzulian (3’8 partiduko), Atleticok baino hogei gehiago. Eta bost besterik ez jaso, indarrean den txapeldunak baino bat gutxiago.\nBeraien zenbakiek, aurrekontuekin gertatzen den bezala, ez dute zerikusirik gainerako taldeenekin. Eta, halere, badago oraindik hautagai gehiago ikusi nahi duena. Interesa duelako, beharbada, edo lehen itzulian ikusitakoak atea guztiz ixtea galarazten diolako. Izan ere, denboraldiaren lehen zatiaren «ustekaberik handiena emaitzak izan dira», Ainhoa Tirapuren ustez. «Azken urteotan emaitza ‘logikoak’ izaten ziren, partida jokatu aurretik argi zenuen gutxi gorabehera zeinek irabaziko zuen. Baina aurtengo sentsazioa da edozein emaitza izan daitekeela edozein partidatan. Ez da hain erraza aurretik apusturik egitea. Eta horrek txapelketari puntu politago bat ematen dio».\nAthleticeko atezainak onartzen du, halere, «aurreko biak oso indartsuak» direla, «gainerakoontzat oso zaila da haien erritmoari jarraitzea, oso akats gutxi egiten dutelako. Baina ezinezkoa denik ere ez nuke esango. Alde batetik, komentatu dizudanagatik, maila orokorrean igo denez partida guztietan dagoelako ezusteko emaitzaren bat ikusteko aukera; eta bestetik, guri dagokigunez, oso ondo sentitzen ari garelako. Zazpi puntuko aldea ez da txikia, baina puntuak, partidak, galdutzat edo irabazitzat jo aurretik, jokatu egin behar dira».\nEmaitzak, jokoa baino hobeak\nEz da harritzekoa Tirapuren baikortasuna. Aurreko denboraldian dexente sufritu ondoren, Athletic gustura aritu da berriro ere. Pentsatutakoa baino gehiago, onartzen du nafarrak.\n«Egia da, ez genekien oso ondo nola ibiliko ginen, taldea dexente aldatu baita, jokalari garrantzitsuak joan ondoren. Eta ikusten duzu, gainera, taldeek fitxaketa handiak egiten dituztela, hainbat atzerritar... Baina ondo gaude. Beharbada joko aldetik ez hain ondo, baina emaitzen aldetik bai. Eta beharbada ez genuen espero baina behin honelako egoera batera helduz gero... aprobetxatu eta tinko jarraitu behar da».\nZein izan daiteke saria? Auskalo. «Ikusiko da. Aurrekoak harrapatu baditzakegu askoz hobeto, baina hirugarren amaitzea ere lorpen ederra izango litzateke», dio. «Egia da aurreko biek bakarrik dutela sari ‘ukigaia’, titulua eta Championserako txartela, baina guk beste sari batzuk estimatzen ere badakigu. Liga honetan, gero eta potenteagoa dena, 60 atzerritar dituena, gure filosofiarekin lehiatzeko gai izatea eta atzekoei zazpi puntutik gorako abantaila ateratzea oso pozgarria da. Gainera, azken Liga irabazi aurreko urteotan, garaipen bakoitza eta lorpen bakoitza disfrutatzen eta baloratzen ikasi dugu. Eta horretan gaude, lehiatzen eta poztasunekin disfrutatzen. Horrek gainera saria badakar, askoz hobeto».\nAukera hori ez du guztiz baztertzen Mariasun Quiñonesek ere. Izan ere, Realeko atezainaren ustetan, Athleticen ibilbidea da lehen itzuliaren ustekabe handienetarikoa. «Goraipatzekoa da egiten ari dena. Hainbeste jokalari garrantzitsu galdu eta gero, hain maila onean ibiltzea... Liga erdian hirugarren postuan egoteak, 33 punturekin, argi uzten du zein ona den egiten ari diren lana», dio irundarrak. Quiñonesek, halere, ez die postua hobetzeko tarte handiegirik ikusten zuri-gorriei: «Bartzelona eta Atletico beste maila baten daudelako. Sekulako jokalariak dituzte eta gainera taldean barneratzea lortu dute, jokalari onak edukitzeaz gain, talde onak dira, ondo jokatzen dutenak. Argi dirudi Liga berriro ere beraien artean lehiatuko dela».\nGipuzkoarrari benetan inporta zaion borroka, ordea, beste bat da. Inporta eta arduratu, denboraldiaren bilakaera aurreikuspenetatik oso urrun baitago. Realaren sailkapena –11., jaitsieratik gertuago Kopako postuetatik baino– eta are okerragoa izan da orain dela gutxira arte, zuri-urdinek historiako denboraldi hasiera kaxkarrena egin ondoren. Zazpi porrot jarraian sufritu ondoren egoerari buelta emateko ahalmena ez da gauza txarra, baina ez du lortu zapore mikatza guztiz estaltzea.\nEz, gutxienez, Quiñonesen kasuan. «Egia esan, ez. Azkenaldi honetan egindakoarekin apur bat apaindu dugu, eta egungo egoera ikusita denboraldia ez da hain txarra. Baina ez da nahi dugun modukoa eta ezin dugu egindakoa ahaztu. Onerako, positiboa delako putzutik irteteko erakutsitako ahalmena, baina baita txarrerako ere, azken batean zazpi partida jarraian galdu genituelako. Lehen buelta oso gazia izan da», esan du. Eta oraindik ez dauka argi zergatik, «taldeak oso ondo egin duelako lan hasieratik. Eta lehen partidetan, Valentzia, Atletico eta Bartzelonaren aurkako horietan, galdu arren joko aldetik nahiko kontent irten ginen. Baina punturik ez genuen, porrot gehiago heldu ziren... Ondo egiten genuen lan baina gero entrenamenduetako lan intentsitatea eta erritmoa ez genituen islatzen partidetan. Lortu dugun unean, gorantz egin dugu». Gorakada hori, hain zuzen, ez du lotu nahi Juanjo Arregiren kargugabetzearekin, «ez litzatekeelako bidezkoa izango. Izan ere, bera joan aurreko aste horretan ere nabaritu zen gauzak aldatu zirela, taldea desberdin zegoela. Orain Gonzalorekin ere asko ikasten ari gara eta argi dago aurrerantz joan garela. Ikusiko dugu jarraitzeko gai ote garen».\nGaldera horri egutegiko zatirik gogorrenak jarriko dio galdera ikurra hurrengo asteotan, berriro ere hurrenez hurren Valentzia, Atletico eta Bartzelonaren aurka jokatu beharko baitute donostiarrek. «Partida garrantzitsuak izan daitezke», Quiñonesen ustetan, «bigarren itzulia pixka bat markatuko dutenak». Realak lehen itzulian baino hobeto egingo die aurre, «orain baieztatu dugulako jokatzeko, lehiatzeko eta irabazteko gai garela. Ea partida hauetan ere gure indarrak eta abileziak azaleratzea lortzen dugun eta bigarren itzulia egonkorrago borobiltzea lortzen dugun».\nJardunaldia. Realak emango dio hasiera 16. jardunaldiari. Txuri-urdinek Valentzia bisitatuko dute larunbatean (10.45, BeIn La Liga). Athletic, bere aldetik, Santa Teresaren aurka arituko da Lezaman, igandean (12.00).\nBigarren Maila. Asteburuko elurteak direla-eta 15. jardunaldiko hiru partida utzi zituzten bertan behera: Aurrera-Pradejon, Osasuna- Oiartzun eta Mulier-Añorga. Aurreko hirurek irabazi zuten eta sailkapenaren goialdean jarraitzen du EDFk, hiru puntuko abantailarekin Athletic B-rekiko eta Eibarrekiko.\nFitxaketak. Europako bigarren txapeldun bat arituko da Ligan, Valentziak Mandy Van den Berg Holandako kapitaina fitxatu baitu. Santa Teresara heldu da, bestetik, Yamila Rodriguez aurrelari argentinarra.\nSaria. Asisat Oshoala nigeriarra hirugarren aldiz izendatu dute urteko jokalaririk onena Afrikan. Taldekako sariari dagokionez, Hego Afrikako selekzioak eskuratu du.\nAldaketa. Kanadako emakumezkoekin sei urtez lan egin ondoren, gizonezkoen selekzioa entrenatuko du hemendik aurrera John Herdman ingelesak. Orain arte bere laguntzailea izandako Kenneth Heiner-Moller danimarkarrak hartu dio Herdmani lekukoa emakumezkoen aulkian.\nGol. Golek Ligako gol onenak sarituko ditu hemendik aurrera. Abenduari dagokionez, Patri Guijarrok (Bartzelona) Rayori sartutakoa aukeratu dute. Hileroko sariez gain, telebista kateak denboraldiko jokalari, entrenatzaile eta gol onenak ere izendatuko ditu Liga amaieran.\nMexiko. Estreinako Aperturakoa arrakasta osoz amaitu ondoren, Clausura Txapelketa hasi da orain. Chivas txapeldunak Queretaron berdindu eta Pachuca txapeldunordeak Veracruzen galdu zuen.\nFrantzia. Olympiquek Claire Lavogez utzi dio Fleuryri denboraldi amaierara arte. Laura Georgesek, bere aldetik, PSG utzi eta Municheko Bayernekin sinatu du bi urtetarako kontratua.


Norbaitekin solasean - icli.ong\n“Norbaitekin solasean” atala, 2020 urtean eratu da, aurten gure 25. urteurrena izanik. Hain urtemuga nabarmena ospatzeko, ICLIren inguruneko funtsezko aktore batzuk elkarrizketatu erabaki genuen, geutaz eta geure arloaz euren ikuspegia azal ziezazkiguten. Horrela bada, erakundearen kideak, pertsona elkartuak, lankideak eta finantzatzaileak gonbidatu genituen. Hona hemen ondorioa …\nCarlos Pascual: ICLIrekin urte askotako lankidetzaren ondoren, Bizkaiko Elkartearen erantzukizuna hartu zuen eta nolabait heltzen lagundu zion, profesionalizazioaren eta beste elkarteekin aliantzaren bitartez.\nBere lana dela eta, elkarte zabalagoa eta gizartean finkatuagoa, kide, proiektu eta egindako sentsibilizazio‑ekintza gehiagorekin topo egiten dugu. Carlosekin eman genuen hasiera “Norbaitekin solasean” atal honi eta hauxek zireTeresa Arana: Jarraitzaile leiala eta engaiatuta zela eta, gonbidatu genuen Teresa elkarrizketa honetan parte hartzera. Hasieratik da bazkidea eta antolatu dugun ekitaldi askotan lagundu gaitu. Honela erantzun zituen gure lau galderak:n bere hitzak:: Carlos Pascualekin egindako elkarrizketa.\nMiguel Parra: Bere lankidetza‑jarduera nabarmena da. Berez, Bizkaiko Elkartearen kide sortzaileen bat zen. “Oso garai gogorra zen, guztia egin beharra zen baina nola egin ia ez genekien”, baina ilusioak eta proiektua aurrera eramateko gogoak oztopoak gainditu zituzten. Une honetan Bizkaiko Elkartearen Idazkaria da. Hauxe esan zigun: Miguel Parrarekin egindako elkarrizketa.\nTeresa Arana: Jarraitzaile leiala eta engaiatuta zela eta, gonbidatu genuen Teresa elkarrizketa honetan parte hartzera. Hasieratik da bazkidea eta antolatu dugun ekitaldi askotan lagundu gaitu. Honela erantzun zituen gure lau galderak: Teresa Aranaekin egindako elkarrizketa.\nIñaki Badiola: Bizkaiko Ingeniarien Elkarteak (COIIB) euren Kultur Arloa bere ardurapean jarri zuenean, kultur sail guztietan bertan izatea nahi zuen Iñakik. Horrela barrenetik ezagutu zuela ICLI, bere ilusioa, lana eta egindako ahaleginarekin, esaten digunez. ICLIren lana COIIBek ezagut eta onar zezan hartu zuen Iñakik bere ardura … 2012. urtean geunden … Iñaki ICLIren bazkidea zen eta gizartearekin engaiatuta, beste elkarteekin ere egiten zuen lana, Elikagai‑Bankuarekin, esate baterako. Honela erantzun zigun Iñakik: Iñaki Badiolaekin egindako elkarrizketa.\nDaniel Fernández: Hego‑Mozambike Fundazioaren koordinatzailea. Azken urteotan ari gara fundazio horrekin elkarlanean. Danielekin sartzen gara lekuko erkideen edo kontra parteen atalburuan. Lekuko erkidea guztiz garrantzitsua da.\nLekuko erkidea, proiektu bat egin nahi dugun herrialdean finkatutako, sendotutako eta gure uste osokoa den erakunde bat da: GKE, Fundazioa, erlijio‑ordena, … Erakunde horrekin lankidetza‑akordio bat sinatzen da, hemen lortutako diru‑laguntzak bideratzeko eta arrakasta lortzeko. Funtsezko pieza bat gure makinan. Hego‑Mozambike Fundazioarekin, heziketa, osasuna, nekazaritza eta ingurumenaren proiektuak egin ditugu, … Honela erantzun zigun Danielek: Daniel Fernándezekin egindako elkarrizketa.\nIñigo Iriarte: Bere bizitza guztia lankidetzaren arloarekin lotuta izan dela esan genezake, Bilbon Euskal Elizbarrutiko Misioen Zuzendaria bezala hamabost urteak azpimarratzen. Izaeraz geldiezina, proiektu askotan egin du lan, bai eta boluntario bezala erakunde batzuetan, Fiare Banku Etikoan eta Euskadiko GGKEen Koordinakundean esate baterako. Gaur egun, hiru fundaziorentzat egiten du lan: Matía Pardoa Fundazioa, Mufunga Fundazioa eta Goikouria Fundazioa. Azken honek jarri gaitu Iñigorekin harremanetan. Hauxe da bere ikuspuntua: Iñigo Iriarterekin egindako elkarrizketa.\nItziar Urtasun: Bilboko Udalaren Lankidetza, Bizikidetza eta Jaietako Sailaren Zinegotzi Ordelaria da gaur egun. Bere laugarren agintaldia da. 2015. urtetik, Garapenerako Lankidetzaren arloko arduradun politikoa da. Bilboko Udal Lankidetza Kontseiluaren Mahaiburua denez, Bilbon lan egiten duten GGKErekin harremanetan izan da, bai inplikazio pertsonalarengatik eta profesionalarengatik ere. Hurbiletik ezagutzen ditu bere sailak kudeatzen dituen nazioarteko lankidetza‑proiektuak, bai dokumentuetan bereziki baina lekuetan ere, Tindoufeko Saharako Biztanleri Errefuxiatuentzako Kanpalekua eta El Salvador bisitatu baititu. Itziarrekin irekitzen dugu diru‑emaileren arloa, Bilboko Udalak azken urteotan Ruandako hezkuntza‑proiektuarentzako eman dizkigun laguntza azpimarratzen … Funtsezkoa da bere testigantza: Itziar Urtasunekin egindako elkarrizketa.\nConchita Navarro: Mutua Madrileñaren Gizarte Erantzukizun Korporatiboa eta Gizarte‑Proikektuen kudeatzailea da. 2010. urtean sartu zen konpainia horretan. Koordinatzen dituen programen artean hurrengo hauek topa ditzakegu: Gizarte‑Ekintzaren Proiektutarako Laguntzaren Urteko Deialdia, Unibertsitateko Boluntariotzaren Sariak, Mutua Madrileñaren Boluntariotza Korporatiboa Programa, bai eta beste batzuk ere genero indarkeriaren kontra egiteko. Mutua Madrileña ezagutu genuen, euren osasun arloko gizarte‑ekintza, errepideko segurtasuna, kultura eta gizarte‑ekintza, interesak zirela eta, gure programak bertan oso ondo sar zitezkeen. Izan ere, 2018an 30 000 € baino gehiagoko laguntza hartu genuen, Kongoko Errepublika Demokratikoan ikastetxe bat martxan jartzeko, altzariak eta hornikuntza erosteko. Horrela egin zuen hitz Conchitak: Conchita Navarroekin egindako elkarrizketa.\nMaite de Aranzabal: Maite, La Rioja Alta SAren Zuzendaritza‑Kontseiluren kidea da, upeltegi zuzentzen duen bostgarren belaunaldikoa izaten. Horrez gainera, “Viña Ardanza Solidario” proiekturen finantzaketarako batzordearen koordinatzailea da bera bai eta Save the Children eta Africa Viva GKEren Patronatuaren kidea ere. Pediatra bere lanbidea izaten, AEPAPren (Espainiako Pediatria eta Lehen Mailako Arretaren Elkartea) lankidetza, immigrazio eta adopzio‑taldearen koordinatzailea, bai eta AEPren (Espainiako Pediatriaren Elkartea) lankidetza taldearen kidea ere. 1994. urtetik, urtero bitan bidaiatzen da nazioarteko ume‑osasun proiektuak bisitatzera, herrialde batzuetara (India, Kamerun, Uganda, Etiopia, Sahara, Mauritania, Sierra Leona, …) Eskarmentu handiko curriculum bat! Maite, euren “Viña Ardanza Solidario” programaren bidez ezagutu genuen, bere azken hiru deialdietan arrakastaz hartu baitugu parte. Honela erantzun zigun Maitek: Maite de Aranzábalekin egindako elkarrizketa.\nLuciano Azpiazu: Luciano ICLIren kide bezala ezagutzen dugu, baina elkarrizketa honen zergatia, bere Bizkaiko Ingeniarien Elkartearen Dekanoa izatea da. 2016. urtetik ari da kargu horretan eta beste betebehar batzuen artean, lankidetzarako bide berriak aurkitzean dihardu. Gogora dezagun ICLIk, orain direla 25 urte sortu zenetik, bere egoitzak hiru Euskal Ingeniarien Elkargoetan dituela, Araban, Bizkaian eta Gipuzkoan. Elkarte horiek laguntza teknikoa, logistikoa eta gizatiarra ematen diote. Azpiazu bere lanbide‑karrera zabala Iberdueron eta Iberdrola Distribuciónen burutu du, bere 2012an erretreta arte. AENORen CTN (Comité Técnico de Normalización – Arautze Teknikoaren Batzordea) 207, hau da “Elektrizitatearen Garraiatze eta Banaketa” batzordearen mahaiburua zen bai eta CIREDen (Nazioarteko Elektrizitatearen Banaketa Sareak Biltzarra) Espainiako Batzordearena ere. Gaur egun DYNA SL agerkariaren burua da. Lucianoren hitzez amaitzen dugu Norbaitekin solasean arlo hau: Luciano Azpiazurekin egindako elkarrisketa.


Leioako Udala - Leioako Hiri Antolamenduko Plan Orokorraren berrikuspena hastear dago\n2021-11-02 Leioako Hiri Antolamenduko Plan Orokorraren berrikuspena hastear dago\nUdalak 2021ean Leioako hirigintza-planaren berrikuspena hasi berri du. HAPO berria (Hiri Antolamenduko Plan Orokorra) izango da udalerri osoaren antolamendu integralerako oinarrizko tresna nagusia, hau da, Leioa osoko lurzoruaren eta eraikinen erabilerak antolatzen dituena, bai publikoak, bai pribatuak.\nIndarrean dagoen Leioako HAPO 1999. urtean onartu zen, eta esan daiteke zikloa amaitu duela, planaren helburu nagusietako bat lortuta: Leioako auzoak beren artean lotzea, bizitegi-hazkunde berriei esker, kalitatezko hiri-espazioak sortuz, babestutako etxebizitza-eskaintza handiarekin (ia eraikitakoaren erdia) eta berdegune handiekin (17 m2 espazio libre eta berdegune baino zertxobait gehiago biztanleko lortu arte).\nHorrela, 20 urtez HAPO garatu ondoren, hori berrikustea beharrezkoa da, Leioak bere egungo eskaeretara egokitutako hirigintza-plan bat izan dezan eta etorkizuneko beharrei erantzuteko gai izan dadin.\nHAPOren berrikuspena, behin betiko onartu arte, prozesu luzea da (gutxi gorabehera bost urte iraungo duela uste da), eta herritarren parte-hartzea lehenengo faseetan bereziki garrantzitsua da. Horrela, lagun kopuru eta aniztasun handienaren parte-hartzea sustatzeko eta HAPO berriak bizilagunen beharrei erantzun diezaien, hainbat ekintza egingo dira, hala nola: prestakuntza-saioak, informazio hitzaldiak, erakusketak, aldizkariaren eta udalaren webgunearen bidezko zabalkundea, etab.\nLehenengo mugarria irailaren amaieran Herritarrek Parte Hartzeko Programa onarpena izan zen. Bigarren mugarria, partaidetza instituzionalari dagokionez, HAPO berrikusteko prozesua udal teknikariei aurkezpena izan zen, urriaren hasieran.\nNola eta noiz parte hartu jakinaraziko dizuegu. Zuen partaidetza funtsezkoa da, anima zaitezte!


Aupa, aupa!!! 3 egun falta dira Bilboko mobilizazio erraldoirako! - - Goiena.eus\nAupa, aupa!!! 3 egun falta dira Bilboko mobilizazio erraldoirako!\nSare Oñati 2016-01-06 21:51\nGoizian fateko 3. autobusa hartu biharko da!!! Arratsalderako be 3.a ixa beteta dau... Martxa hontan, badirudi 7 autobus betetia probablia dala... ia 8 be badian, zuen esku be badau, animau zuen lankidiak, lagunak, bizilagunak, etxeko helduenak, etxeko gaztienak... ANIMO!!! Egun bat daku ingurukuak animaitteko!!!\nBilbon manifestaziño erraldoi bat egin bihar dugu "Euskal Presoak Euskal Herrira" oihukatuz. GIZA ESKUBIDIAK errespetaitteko, batez be, dispersiñuakin akabo eta larri gaixorik dauzenak etxeraketako! Berandu baiño lehenau KONPONBIDE prozesu bat martxan jarteko behingoz! eta BAKE iraunkor ta justu bat lortzeko.\nPreso, iheslari eta deportau danak etxian izan arte lanian, jendartia aktibaitten, saria ehunketan... jarraittuko dugulako eta merezi izango dauelako, Bilboko manifestaziñua haundixa izan dadin saiatu bihar gara, entzungor itten dozkuen horreik, herritarren gehixenguaren nahixa kontutan hartzeko. Gero herriz herri saria pertsona ezberdinakin zabalketan fatia eta honeik presuen eskubideen eta konponbidian baitan aktibaittia izango da sarekidion lana, gure, zure, zuen... jendarte honen lana. ANIMO ETA HARRIXAK MOBITTERA!\ngogoratu: BIXAR TXARTELAK SALDUKO DITTUGUN AZKEN EGUNA!!! (11:00-13:00/19:00-21:00 kale barria 9xan)


Mugi gaitezen indarkeria sexistaren aurka\nLarunbata, abenduaren 17an Makromanifestazioa Bilbon Euskal Feministako Mugimenduarekin. Etor zaitez!\n"Doikuntza planen ondorioek eragindako biharamuna daukagu"\nEuskadiko Langile Komisioak Sindikatuko Konfederazio Sindikalak krisi ekonomiko testuinguruan egingo dio aurre aurten Emakumearen Nazioarteko Egunari. Politika makroekonomikoak alde batera utzi ditu azken urteetan indarra hartu duten berdintasunaren inguruko politiketara bideratu diren ahalegin eta kezkak. Sindikatuak emakumeen lan egoerari buruzko txostena aurkeztu du.\nEuskadiko Langile Komisioek txartela gorria ateratzen diote emakumeenganako biolentziari\nAzaroaren 25an, sindikatuak genero indarkeriari kontrako borroka aldarrikatzen du\nEuskadiko Langile Komisioek emakumeei deitzen diete Greba orokorrari "berdintasunetik are gehiago urruntzen gaituen Lan Erreforma hau"\nGizarteak emakumeei eman dien papera indartu baino ez da egingo, atzera botaz emakume eta gizonen berdintasuneranzko bidean lortu diren aurrerapenak.


Mendi irteerak Archives - Aizkorri Mendizale Elkartea\nHome Archive by category "Mendi irteerak"\nKategoria: Mendi irteerak\nAizkorri Mendizale Elkartea 8 ekaina, 2016 8 ekaina, 2016 Mendi irteerak, Sin categoría 0\nEkainaren 18an Aizkorri Mendizale Elkartetik Travesía valle de Ezcaray-Memorial Javi Valgañon (Asociación de Amigos de Ezcaray) mendi martxarako autobusa jarriko dugu, bai parte hartu nahi dutenentzat, baita ikustera eta egun pasa joan nahiko luketen lagun edo familiartekoentzat ere. Autobusaren prezioa: 10€. Irteera ordua: 5:00 (goizean). Tokia: Zaldizurretako parkina (hiltegi zaharra)….\nAizkorri Mendizale Elkartea 11 apirila, 2016 11 apirila, 2016 Mendi irteerak 0\nUdaberriko mendi ibilbide aparta igandean gozatu ahal izan genuena. 7:30etan autobusez abiatu eta Larraiztik irtenda eguzkitan egin genuen ibilbidea. Hegoaizeak hotzak uxatuko zituela bazirudien ere, majo orraztu zizkigun betazalak goiko muinoetako haizeteak. Alotzarako bidegurutzean bi talde egitea erabaki genuen, batzuk zuzenean Alotzarantz eta gainontzekoak Txindokipeko lepora Ehun milak frogan egin ohi duten…\nAizkorri Mendizale Elkartea 26 abendua, 2015 26 abendua, 2015 Mendi irteerak 0


Donostiako Berritzegunea: Euskal Eskola Publikoaren III Jardunaldiak 2015. Etorkizuna eraikiz Euskal Eskola publikoa, sistemaren ardatza\n2015(e)ko apirilakren 14(a)\nEuskal Eskola Publikoaren III Jardunaldiak 2015. Etorkizuna eraikiz Euskal Eskola publikoa, sistemaren ardatza\n2015eko APIRILAREN 23an Barriola Zentroan- Euskal Eskola Publikoaren III jardunaldiak ospatuko dira Sarean, Bihe eta Ehigek antolatuak\nIII JARDUNALDIEN AURKEZPENA\nEuskal Eskola Publikoaren Legea(1993) argitaratu zenetik, aurrerapen nabariak eman dira gaurko eskola publikoaren kalitatea bermatzeko. Besteren artean, eskola publikoaren lana ikasleriaren euskalduntze prozesuan eta aniztasunaren trataeran, denon aitorpena merezi duten lorpenak izan dira.\nAzken urteotan, nahiz eta krisiak murrizketen egoera batera eraman gaituen, eskola publikoak jarraitu du bere berriztapen prozesu metodologikoa aniztasun kultural eta sozial berriari erantzun duin bat emateko, eta arrakasta hobeto bermatzen duten irakas-ikas prozesuak ezartzen joateko.\nOrain arte egindakoa asko izan bada ere, etorkizun hurbilak aurrez aurre ezarri dizkigu erronka berriak: konpetentzien garapena, ikaskuntzaren digitalizazioa, eleaniztasuna, irakasle belaunaldi berri baten sartzea sisteman,…\nErronka berri guzti hauei erantzuteko eskola publikoak egin behar duen transizio prozesua argitzea ezinbestekoa da, arazoak eta urratsak aurre ikusteko eta ondo planifikatzeko. Zentzu honetan, aurtengo jardunaldiak aukera emango digute lehenengo gogoeta bat egiteko.\nGaiak: Jardunaldiak, Prestakuntza, Zuzendaritza


naiz: hedabidea zara - Euskal Herrian gaindi mugitzera\nEuskal Herrian gaindi mugitzera\nIpar eta Hego Euskal Herriaren arteko pasabide gehienak hiru hilabetez osoki hetsirik egon ondotik, ekainaren 21ean auto nahiz pertsonen ohiko zirkulazioa itzuli da. Araba, Bizkaia, Gipuzkoa eta Nafarroa Garaiaren artean ere ibiltzen ahal da. Administratiboki zatiturik, euskal herritarrek orain ez dute oztoporik bere herrian gaindi mugitzeko.\nNormaltasun irudia, Bidasoa gaineko Santiago zubian. © Guillaume Fauveau\nIpar Euskal Herriko jendeak erosketak egiteko profitatu du igandea. © Guillaume Fauveau\nOstatuetako jabeek ere eskertu dute bezeroak ukaitea. © Guillaume Fauveau\nJendea Pausurako norabidean, poliziaren kontrolik gabe. © Guillaume Fauveau\nJende lerro luzeak izan dira tabakoa eta alkohola erosteko. © Guillaume Fauveau